text:
Koorka ko salndu nayaɓiiru e calɗi lislaam joy tammbiiɗi diine ɗii. Woni koorko, to ñaawooje lislaam, ko ɗaccude dakamme paytuɗo e reedu (ñaamde) e dakamme paytuɗo e farji (jotindiral debbo e gorko) gila fajiri feeri haa naange muta, tawa ene wondi e anniya hoorde. Alla tooɗo o wiyi: «ñaamee njaree haa laaɓtana on gaarawol danewol e gaarawol ɓalawol, to fajiri to, caggal ɗuum timminon koorka mon haa jamma». Gaarawol ɓalewol ko ɓaleeri jamma, gaarawol danawol ngol ko ndaneeri fajiri.
Koorka ko salndu nayaɓiiru e calɗi lislaam joy tammbiiɗi diine ɗii. Woni koorko, to ñaawooje lislaam, ko ɗaccude dakamme paytuɗo e reedu (ñaamde) e dakamme paytuɗo e farji (jotindiral debbo e gorko) gila fajiri feeri haa naange muta, tawa ene wondi e anniya hoorde. Alla tooɗo o wiyi: «ñaamee njaree haa laaɓtana on gaarawol danewol e gaarawol ɓalawol, to fajiri to, caggal ɗuum timminon koorka mon haa jamma». Gaarawol ɓalewol ko ɓaleeri jamma, gaarawol danawol ngol ko ndaneeri fajiri.
Koorka addiraa ko ngam helde dakamme neɗɗo, e tuuyooji mum, e laɓɓinde ɓerɗe gaa ko yowitii e majje e tuundi bakkatuuji, sabu heege ene udda dame seyɗaane naatirtu noo. Nelaaɗo Alla (jkw) wiyi: «seyɗaane ene doga nder ɓiyi Aadama, doggol ƴiiƴam ; paaɗniree dogirɗe makko heyɗude e hoorde. »
Koorko ko dewal Alla ɓooyngal. Leƴƴi ɓennuɗi fof won no koordatnoo, sabu mownude nafoore muuɗum. Alla toowɗo o wiyi: «mi farlii e dow mon koorka, hono no parlirnoo-mi e dow leƴƴi gadiiɗi on ɗii nih, mbele o ɗon kula (Alla), e nder balɗe limaaɗe. Kala e mon noon mo sellaani, walla gonɗo e ɗanngal «o hooraani» yo o yoɓ e balɗe goɗɗe, «caggal koorka».
Almaami Ahmed habrii wonde ñaawooje koorka mbayliima laaɓi tati sabu nde Nelaaɗo (jkw) ari Madiina nde, ene hooratnoo lewru fof balɗe tati, e sappo haaraan, nde koorka farlaa ndee ne waɗaa ko e suɓngo, so a welaama kooraa, so a welaama mbaasaa hoorde, ñamminaa miskiino kala ñalawma, ɗum ko nde Alla wiyi to timmoode aaye ɓennuɗo o: «ene defii ɓeen waawɓe hoorde «kooraani” ñamminde miskineeɓe».
Caggal ɗuum, Alla tellini aaye, itti suɓnude ñamminde nde, o wiyi to kuraana: «ko e lewru koorka kuraana tellinaa, ngam ooñcude yimɓe, e dalilaaji laaɓtudi pawiiɗi e peewal e seerndude goonga e fenaande, ɗum noon kala e mon tawaaɗo lewru ndu «o ɗannaaki» yo o hoor ndu». Ɗoo hankadi waɗɗii hoorde kala kattanɗo, mo wonaa ñawɗo wonaa ɗanniiɗo, heddii e ñammingol tan ko nayeejo nattuɗo waawde hoorde.
Ɗoon ne kadi waɗii mbaylaandi e jeese ɗiɗi:
Adan so naange mutiino, aɓe ñaama aɓe njara, aɓe njotondira e suddiiɓe maɓɓe, ɗaaniiɗo caggal futuro no fotiri fof, ko ɗoon koorka makko fuɗɗittoo haa mutal naange janngo, ɗum waɗi caɗeele seeɗa, sabu won gooto e worɓe Madiina hoornoo ene liggoo haa hiiri o arti galle makko caggal juulde geeƴe o ɗaanii o ñaamaani o yaraani, haa weeti omo jokki koorka makko. Ndeen nelaaɗo (jkw) yiyii mo omo lohi no feewi, o wiyi mo: «hol ko waɗi njiy-mi e maaɗa nde lohre saɗɗtunde ? » o wiyi Nelaaɗo Alla «ñaldu-mi hanki ko liggey, ngartu-mi paw-mi hoore am tan ɗaanii-mi, kadi pinir-mi koorka ». Oo kam dañii caɗeele kono alaa no waɗaa, nde wonnoo so ɗaaniima tan gasii.
Seyidinaa Umar ne dañiino ɗeen caɗeele kono fowñi ɗe tan, o ɓenni, won ñalawma gooto mo o hoornoo, o arti galle makko jamma o ɗaanii ndeen o hijjitiima o wondi e jom suudu makko ha o gayni o fayi to Nelaaɗo o haalani ɗum wonde o yanii e ko haɗanoo. Aaye kuraana tellii ittani ɓe ndeen faaɗeende, wonti hankadi hay so a ɗaaniima hay dara haɗataama, so wonaa fajiri feera. Alla toowɗo o wiyi: «on dagtinanaama e jammaaji koorka wondude e suddiiɓe mon, sabu ko kamɓe ngoni cuddaaje mon, onon ngoni cuddaaje maɓɓe. Alla ne anndunoo kon janfondirooɓe e pittaali mon, o jaɓii tuubabuya mon, o yaafiima on, jooni noon ngondee e maɓɓe (suddiiɓe ɓe), ɗaɓɓon heen ko Alla hoddirani on. Ñaamee njaree, haa laaɓtana on gaarawol danewol e gaarawol ɓalewol saanga fajiri, caggal ɗuum timminon koorka mon haa jamma ».
Ko ɗoo woni ɗo mbaydi koorka yuɓɓiri haa hannde, wonti haɗre alaa jamma, hay so a ɗaaniima a ɗaantiima, haɗre heddii tan ko hakkunde peeral fajiri haa mutal naange.
Koorka noon farlaa e dow juulɓe ko hitaande ɗiɗiɓiire e fergo Nelaaɗo, ene hawrunoo e hitaande 626 jibineede Annabi Iisaa (jkw).
Ñamri koorka e faandaare mum:
Koorka wonaa ɗaccude ñaamde e yarde e jettal. Alaa, koorka ko wuurtinde fittaandu mum e ɗoftaare Alla toowɗo, ceniiɗo o. So neɗɗo hoorii, yo terɗe mum fof koor. So ɗum waɗii, o daña weluya Alla, jaɓana mo njuulu makko e koorka makko, ɓallina mo hoyre mum, tellina barke e arsige makko, e cellal makko. Arii to hadiis Abii Hurayrata wonde Nelaaɗo Alla (jkw) wiyi: «koorka wonaa ñaamde e yarde tan. Woni koorka kay ko ɗaccude daayraayte e fijindaare », o wiyi kadi: «mo ɗaccaani haalde fenaande, e golloraade ɗum, Alla alaa haaju e ɗaccude mo ñaamdu makko e yardu makko», o wiyi kadi: «heewii koorɗo taw alanaa mo e koorka makko so wonaa heege e ɗomka, heewii kadi naafloowo jamma, tawi alanaa mo heen so wonaa hinkiƴinaari (waasde ɗaanaade).”
Nelaaɗo (jkw) wiyi: «ñalnde gooto e mon hoori, hoto o fijindo, hoto o haal ñaaɗka. So woodii jennuɗo mo, walla haɓii mo, yo o wiy ɗum “miin ko mi koorɗo”». Firti ko yo o siftin ɗum ko e koorka wonaa, soklaaka so wonaa haala ceniika, njooɗka.
Nelaaɗo (jkw) wiyi kadi: «koorka ko heɗɗaawo, so wonaa o seeka ngo. O naamnaa hol no o seekirta ngo? o wiyi: “fenaande walla ñohre”».
Koorka ene reena koorɗo e ñawuuji keewɗi jowitiiɗi e fayfayru, dillere ƴiiƴam, e caɗeele romaatisma, e ɓuutde heeñere e ɗaamol, e cumu fulkuru, e ñabbuuji nguru ɓalndu ekn…
Nelaaɗo (jkw) joofima ɗuum o wiyi: “kooree cellon”. Ɗum firtaani noon wonde koorka ene safroree. Alaa. Hoorata kay ko celluɗo, baawɗo hoorde, mo doktoreeɓe mbiyi ene waawi hoorde, oon so hoorii, maa njuɓɓudi ñaamde makko e njaram makko peewtinan mo ko heewi e ɓalndu makko, sabu ko reedu woni basel ñawu, rafiiji keewɗi ko to ñamri ardata, ɗum waɗi Nelaaɗo (jkw) yamirde koorɗo yo taƴir tamarooje, so dañaani yo o taƴir firwiiji goodɗi, so o dañaani nde o fuɗɗa wooɓde ndiyam, sabu ñamri timmundi ko kaɗoori rafiiji, mahoori ɓalndu, ndokkoori ɗum semmbe ko gollorii. Ko e ɗuum barke ñaamde woni. Janngaama e sunna Nelaaɗo (jkw) wonde kosam ko ñamri timmundi, sabu kala nde Nelaaɗo yari kosam o wiyata ko: «Alla waɗan min barke e ko garsiginɗaa min ko, ɓeydanaa min heen ». Kono so o yarii ndiyam o wiyata ko: «Alla waɗan min barke e ko garsiginɗaa min ko, ɓeydanaa min ko ɓuri ɗum moƴƴude».
Koorka ene jangina jaambaraagal, e foolde fittaandu mum, ene woowna muñal, e yuɓɓinde nguurndam.
Koorka ene janngina kulol Alla, e laɓɓinde hakkunde neɗɗo e joomi mum, tee ko ɗum woni eɓɓaande ɓurnde mawnude e eɓɓaale koorka. Alla toowɗo o wiyi: «ee hey mon juulɓe: koorka farlaama e dow mon hono no farliranoo e dow ɓeen adinooɓe on, mbele oɗon kula Alla ». Nde wonnoo koorka alaa yeengo, ko Alla tan waɗirtee. Sabu, so wonaani sabi Alla, neɗɗo ene waawi wirnaade gite yimɓe ñaama walla yara, yalta wiya ko mi koorɗo. Ɗum waɗi, arii e hadiis Alliyanke mo Nelaaɗao yettini en, wonde Alla toowɗo o wiyi: «koorka ko miin jeyi, ko miin yoɓata ɗum». Woni kulol Alla noon ko waɗde ko Alla yamiri, ɗacca ko o haɗi. Ɗum waɗi koorka ene ekkina kulol Alla, sabu so a haɗaama ko daginoo, (ñaamde e yarde e jettal) e ñalawmaaji koorka, alaa noon ko haali ko harmunoo ko, sabu ene jalnii wiyde ɗaccii ko daginoo, wuura e ko harmi, yanti heen kadi, ene yiɗaa kejjaari ɓaɗtondira e juulal fajri, ɗum ko haa neɗɗo daña semmbe dewal Alla ñalawma, kadi ekkoroo juulde fajiri e waktu mum tawa ko dental, mbele so koorka maayi tawa o waawii, o duumoo heen, o malee.
Koorka ene janngina alɗuɓe yurmaade miskineeɓe, sabu so neɗɗo heyɗii, ɗomɗii e koorka, maa anndu caɗeele miskineeɓe duumiiɓe e heege ɗo tolnii.
Koorka soccat renndo, laɓɓina hakkunde mum, duuñcana ɗum loruuji e boneeji, sabu woni koorka tan ko ko duñata yimɓe fayde e moƴƴere e ballondiral, e jurmondiral, sabu so koorka arii, seyɗaneeji tonngete, dame jeyngol uddee, maleykaaji mbellitoo, dame aljanna udditee, wiyee : “kala jiɗɗo jam yo ar, kala jiɗɗo bone yo suro.”
Bandiraaɓe! ɓure koorka ngasataa, nafoore mum huuɓataa. Nelaaɗo Alla (jkw) wiyi: «mi woondirii oon mo fittaandu Muhammadu woni e junngo mum, wonde uureeki hunuko koorɗo ɓuri uurde ɗo Alla ñannde darnga e uureeki lati ».
«Koorɗo ene jogii mbelewettooji ɗiɗi ɗi weltortoo: so o taƴii o weltoroo taƴgol makko ; so o hawrii e joomi makko o weltoroo koorka makko ». o wiyi kadi: « koorɗo ene jogii, saanga nde taƴata nde, duwaawu mo ruttotaake. Kala ko o duwii ɗoon jaaɓete. »
Arii e hadiis Sahlu Ibnu Saad wonde Nelaaɗo (jkw) wiyi: «aljanna ene waɗi damal biyeteengal rayyaan. Ñande darnga, wiyee hoto hoorannooɓe ngoni ? so battindiiɗo e maɓɓe o naatii ngal uddee».
Mbaydiiji koorka:
1. Koorka mbaɗɗiika: ko wayi no : lewru koorka e takkande Alla, e joɓgol mum en, e koorka kaffaaraaji.
2. Koorka gattal: ɗum ko hoorde balɗe ɗe mbaɗɗaaki. Ko ngam yiɗde heewde baraaji duñata e ɗuum. Nelaaɗo (jkw) wiyi: « alaa jiyaaɗo kooroowo ñalawma gooto sabu Alla, so wonaa Alla woɗɗinira oon ñalawma yeeso makko jeyngol fotde capanɗe jeeɗiɗi hitaande.»
Gattal ene wona :
- Sunna teeŋtuɗo, ko wayi no koorka haaraan, (kooraa kaaraa).
- Sunna jiɗaaɗo, ko wayi no hoorde ñande Arafata. Wonande mo hajjoyaani, hoorde e lebbi tati kormaaɗi ɗi, hoorde ko heewi e lewru yaawa, hoorde e balɗe sappo taaske ɗe, hoorde balɗe tati e kala lewru, hoorde e balɗe sappo haaraan, gadane ɗe, hoorde ñalnde altine walla alkamiisa, e balɗe jeegom e lewru humtoraandu, e noogaas e jeeɗiɗi lewru mawnum yaawa, e sappo e joy yaawo, e noogaas e joy saftoraandu.
- Naafila: ko hoorde kala ñalawma mo njiɗ-ɗaa, tawa alaa sabaabu nodduɗo ɗum.
- Koorka ngañaaka: ene añaa jokkondirde koorka tawa taƴataa, walla hoorde aljumaa tan, tawa a sakkanaani ɗum walla a fawanaani ɗum, hono no añiraa kadi hoorde ñalnde Arafa wonande kajjoyɗo.
- Koorka karmuka: ko wayi no hoorde ñande juulde taaske walla koorka, e koorka debbo piiliiɗo walla ɓesnuɗo, walla koorka kulɗo lor fittaandu mum.
Ɓure lewru koorka:
Abuu hurayrata habrii wonde Nelaaɗo (jkw) wiynoo tawi koorka ene ari: «arii e mon lewru barkinndu, Alla farlii e mon hoorde ndu. Ko e mayru dame aljanna uddittee, dame jeyngol uddee, seyɗaneeji tonngee, a ndu waɗi jamma gooto ɓurɗo lebbi ujunere, kala ɗawaaɗo ɗum oon wonii ɗawaaɗo ».
O wiyi kadi: «juulɗeele joy ɗe, aljumaa haa aljumaa, koorka haa koorka, ene yaafee bakkatuuji gonɗi hakkunde mum en, so tawii kay mawɗi ɗi ndeentaama ».
O wiyi kadi: « kala koorɗo lewru koorka ngam gooŋɗinde e ɗaminaade njoɓdi Alla, ma o yaafe bakkatuuji makko ɓennuɗi». Ɗum noon ko bakkatuuji tokoosi, walla ɗi o tinaani. Kono bakkaat mo nganndu-ɗaa ko bakkaat, yaafetaake so wonaa tuubaa. Woni tuubuya ko nimsude e ɗaccude e anniyaade waɗtataa.
Yonii tan e mawnugol hurum koorka hadiis Abii Huraayrata wonde Nelaaɗo (jkw) wiyi: «kala taƴɗo ñalawma e koorka ko aldaa e ngantu mo Alla newnani mo, waawaa yoɓande mo ɗum hoorde aduna o fof hay so o hoorii mo ».
Ñalnde capanɗe tati yaawa ko ñalawma sikke wiyetee, hooretaake, kono ene ɗaɓɓaa e juulɓe yo waad subaka mum haa ñawla, anndee alaa ɗo tabiti jiyɗe. So tabitii lewru yiyaama gila jamma, ene waɗɗii ɓe nanngitde koorka ñalawma o, sabu o waɗanaaka anniya pellitaaɗo gila jamma.
So lewru yiyaama beetawe ko jamma payɗo o jeyi ndu. Oon ñalawma hooretaake. E koorka, taƴetaake e maayirɗe.
So yimɓe ngonii e maayirɗe koorka, tabitii wonde lewru yiyaama no hanki nih, walla tabitii, wonde hanki ko capanɗe tati wonnoo, yo ɓe taƴ ɗoon e ɗoon. So tawii noon ɗuum ko caggal naange e hoore, ɓe pummoytaa ñande heen, aɓe mbaawi noon fummoyde janngo mum.
Tabitirɗi lewru koorka:
Lewru koorka tabitirta ko yiyeede walla yaawa timma balɗe capanɗe tati. Nelaaɗo Alla (jkw) wiyi: «kooree so ndu yiyaama, so niɓɓiɗirii on timminee yaawa capanɗe tati». Ɗum ko hadiis Abuu Hurayrata, to hadiis Ibnu Umar o wiyi: lewru ko noogaas e jeenay, kono hoto kooree haa njiyon ndu, hoto taƴee haa njiyon ndu. So niɓɓiɗirii on koddiranee ndu». Hoddirande ndu ko timminde lewru adiindu ndu.
Lewru tabitirta e jiygol ko e mbaydiiji ɗiɗi:
- a) Worɓe juulɓe ɗiɗo, nuunɗuɓe njiya ndu. Arii to hadiis Imaam Ahmed: «…so juulɓe ɗiɗo njiyii, kooree, taƴee ». Yahraa to laawol Almaami Maalik ko wonde gorko gooto tabitintaa koorka, hay so nuunɗuɓe ɗiɗo rewɓe njantii e makko.
- b) Dental baañtingal: ngal woni yimɓe yonɓe ɓe mbaawaa fendude, limoore maɓɓe dottaaka, kono jaasataa kam njoyo, ngaal dental yeddetaake, hay so a ngal jilli worɓe e rewɓe, sukaaɓe e mawɓe, tee sarɗetaake heen wiɗtude nuunɗal maɓɓe.
So lewru yiyaama, laamiiɗo juulɓe walla goomu kalfinaangu ñaawii ɗum waɗɗiima juulɓe hoorde walla taƴde. So gooto yiyii lewru waɗɗintaa e yimɓe hoorde, kono kanko e yimɓe galle makko ene waɗɗii ɓe hoorde.
So lewru tabitirii no mbiyru-ɗen nii, kala no yimɓe tiniri ene yona, hay so gooto haalani ɓe, walla ko rajo, walla ko tabalde, walla fiyannde… sabu hankadi ko habrude ɓe tan.
Ene waɗɗii kala jiyɗo lewru haalande goomu kalfinaaɗo hay so o gooto, mbele ene dañee goɗɗo yanta e makko.
Waɗɗaaki Maalikiyanke hoorde sabu shaafiiyanke tabinirɗo lewru fawaade e jiigol neɗɗo goɗɗo, sabu jiyɗe gooto tabitintaa koorka to maɓɓe, so wonaa e dow yimɓe welsindiiɓe ɓe ƴeewataa lewru.
Seertude diiwanuuji:
Eɗen nganndi wonde diiwanuuji aduna ɗii fof ene mbaawi hoordude e jiyɗe goote, ɗum noon naamnii ko laamuuji juulɓe fof ndenta paamondira e mbaydi tabitinde lewru, haade ɗum woodaani noon, ndeke kala diiwaan e jiyɗe mum en sabu seertude peeñirɗe lewru, e tuugnaade e hadiis “Kuraybu” nde ummii Saam o ari Madiina, Abdullaahi Ibnu Abbaas naamnii mo, hol nde njiy ɗon lewru? o wiyi min njiyi ndu ko jamma Aljumaa, yimɓe fof koori, hay Maawiya (Laamiiɗo juulɓe) hoorii, Ibnu Abbaas wiyi: minen noon min njiyi ndu ko jamma aset, ɗuum noon min ceerataa e hoorde ha min timmina capanɗe tati, walla min njiya ndu. Kuraybu wiyi mo ko haɗ maa yondinaade e jiyɗe Maawiya e koorka mum? o wiyi mo alaa, ko nih Nelaaɗo Alla (jkw) yamiriri min. Ndeke noon kala diiwaan e ko tolnondiri ene mbaawi hoordude, kono so woɗɗondirii kay diiwaan fof ko e jiyɗe mum….
Ceerno Bun Umar LIH


c: text/html

text:
«Yoo duuso ɓooy, duuseteeɓe njahra yeeso ». Ko nii keew-ɗen duworaade so eɗen kaalda e mawɓe men, ɓe ɗamini-ɗen mbaɗanii en fotde nde kaandu-ɗen, haa keɓi ɗo enen ne eɗen poti ruttude ɗumen teddungal. So wiyaama « mawɗo ko fetel, so a lelnaani kam ɓaar », ko miijaade, walla siftorde ko Pulaar wiyata: « mawɗo wonaa giƴum Alla kono ɓe ɓooydii ». Lelotooɓe njiya ko sukaaɓe cooynotaako so ndariima, sikke alaa ko kamɓe ngoni Alluuje yonta.
Seedewol mum ko konngol mawɗo men Aamadu Hampaate Bah biynooɗo, « so mawɗo afriknaajo maayii, ko gerngal defte sumi ». Ko ɗuum waɗi, sukaaɓe ene poti ɓadaade ɓe, ngona naamnotooɓe, heɗotooɓe, wiɗtooɓe, mbaɗa no ɓe mbaɗnoo haa ɓe ndañi ko ɓe ndañi koo, mbele kanum en ne so ndañii ndañna arooɓe caggal mumen ɓee, tawa ene yahdi e binndol deenowol miijo e dow ɗerewol, walla e rewrude e ɗee karalle kese ɗe Joomiraaɗo addani en ngam woto ko heewi ɓoccitoraade en.
Won meeɗnooɗo naamnaade holi ko woni mawɗo, woodi fawɓe ɗum kaaɗi. Saabinoo ɗum noon ko ronkunoode ɓe faamde miijo makko. Ngoon woni, mbele mawɗo ko joom duuɓi tan, walla ko joom hakkille jaaƴɗo. Waɗi luural, sikkaa ko o paayduɗo mawngu e kellifuya. Sikke alaa kay, neɗɗo ene mawna to duuɓi tawa won ɗo kellifuya mum heɓaani. Hono noon ne kadi, innama aadee ene waasa jogaade duuɓi tawa mari ko hakkille mawɗo. Fof tan ko dokke Alla. O holliɓe noon, wonaa toon miijo makko naayorii.
O siftini ɓe ko ɓe majjaani, ɓe njejjitaani, wonde neɗɗo ene jogoo duuɓi tawa ene waawdi e mo woni kala. Ɗuum woni, joom mum laatoo mawɗo tawa ene waawi yeewtidde e sukaaɓe, ene faamondira e miñiraaɓe e mawniraaɓe mum fof. Ko oon haaliyanke gooto wiyata « jontaaɗo », sabu mum yontideede e yonta mum, waawi yontideede e yontaaji les mum, mo ronkaani yahdude e yontaaji keccuɗi ɗum. Joom mum heewi wiyeede ko jankiniiɗo, mo ɓurnaaki, sabu mum fotndude yimɓe fof, yiɗi mo woni kala, teddini ɗum, moƴƴini gondigal.
Kala ɓe tawdu-ɗaa ɗum, cikkaa ko ɓeen ngoni fedde mum. Alaa mo njawi, alaa mo njawii. Lesɗinɓe koye mumen haa poti e ko ɓuri, ɓe Joomiraaɗo heewi ɓamtude haa ɓurtoo ko ɓurnoo ɗumen, haa keɓa ko cikkaano e ɓural. Ko ɗoon ganndo oo yaltini konngol biyngol « cukaagu fawaaki e duuɓi, fawii ko e ngonka hakkille e jikku e nehdi joom mum ».
Hannde noon, ellee ɓuri heewde e renndo men ko wonkintooɓe ko ngonaani, jogorɓe baamneede ko njogaaki haa gacce tawa ɗumen heen nde haanaani, ɗo haanaani. Heewi hannde ko fiytotooɓe becce ene cikka alaa mo poti, njooɗtoraaki won baawɗo ɓurde ɗumen. Ɓe njejjitii konngol Joomiraaɗo biyɗo « kala lesɗinɗo hoyre mum mi ɓamta ɗum, biyɗo ene mawnina hoyre mum mi lesɗina ɗum ». Tee ko Alla ɓamti, lesɗinoowo alaa, ko Joomiraaɗo lesɗini ɓamtoowo alaa. Mbajjiri Joom baawɗe, mo joƴƴini jooɗoto, mo O duñi jattintaako. Yoo Alla rokku en e nande e faamde. Lawƴa ɓerɗe e hakkillaaji, anndina en ko nafata en, ɗowa en haa njetto-ɗen payndaale men, sabu barke nduu lewru Koorka ndu o jippini Deftere Teddunde ndee e men.
Malal Sammba GISE

robotstxt: allowed

filter: keep


text:
Fooyre Ɓamaare tonngoode 110 yaltii hannde 25 abriil 2013. Jaaynde ndee ina heɓoo e Nuwaasoot (yeeso Ministeer Jaŋde, fuɗnaange Afarco e to Arafaat…), Kayhayɗi, Likseyba Gorgol, Nuwaadibu, Suwoyraat, Ɓoggee, …
E nder ndeeɗoo tonngoode : “Ganaagayte, Mameer, Asiis, Hamed Umaar, ANAIR, Feere Mesawuud, “Cukalon laaɓa juuɗe”, ciftorgol Umar Bah Mboyna e Tijjaani Aan, laaɓal e nder diine Lislaam …
Naatirka Fooyre Ɓamtaare tonngoode 110 :
Gila Sulyee 2008, nde jom koode en ngummanii ittude Siidi wul Seek Abdallaahi e laamu, caggal nde Wul Waagef haali ko fayti e ñawndugol gagga warngooji to yahnoo to Kayhayɗi, tuggi ndeen, faade hannde, Muritani ronkii deeƴde.
Fijirde ndee fuɗɗorii ko e suudu sarɗi (ko yooɗaani e mum koo), refti heen ko kuudetaa 6 ut 2008, e sippiro luulndo, hitaande no woorunoo, ngam salaade ɗuum, haa nde ɗamaawu arti e sahaa daɓɓo, hakkunde ciifgol nanondiral Ndakaaru e juɓɓingol woote hooreleydaagu 2009. Kono, gila ndeen, leydi ndii wonaani e jam.
Tuggi 2010 haa darorɗe 2012, ɓuri maantinde ko dille renndo : dille sukaaɓe e sanɗaaji e gollotooɓe e hare politik. Ko e oon dumunna, e lewru saawiyee 2012, ɓiy hooreejo leydi oo fellunoo suka debbo gooto, jooɗtiiɗo e doole mum hannde, pellunooɗo ina jokki e haaju mum. Ɗuum ko hade “kural giɗo” yulde reedu baaba ñalnde jamma aset 27 oktoobar 2012. Hay gooto anndaa haa hannde ko kewnoo ñalnde heen to “Tweila”, “giɗo” pellunooɗo oo kadi, hay gooto anndanaa ɗum huunde, ko jaafaaɗo gila hay gooto anndaa ko kewi. Rewi heen ko balɗe juutɗe laamu ina hoonti… haa nde Abdel Asiis artunoo, caggal deƴƴere juutnde.
Kono, gila 2013 darii, dingiral ngal ko guddungal no feewi : gila e raddo Buamatu, haa e nan-nanti, e haalaluuji coofɗi, subaka kala mo Alla waɗi : haala Noel Mamère, mo hooreejo leydi oo kalmii to ñaawoore Farayse, haala Limam Shaafi, haala “jeewte caaktaaɗe e lowe internet”, haala biyeteeɗo Hamet Umaar e Ganaa, maa mbiyaa “hol ko oo bone woni?”. Ɗum jiidaa e raddo tumarankooɓe e caɗeele mbinnditagol to Orop e haala iiñcuru politik ndu alaa haddu, e haala kareeli leydi … haa e warngooji kulɓiniiɗi, bone ɗe hay gooto meeɗaa yiyde so warngo Pennda Sog e sukaaɓe to Attaar…
Daande ko wootere Muritani meeɗaa anndude ko wayi nii. No Pulaar wiyrata nii “So Alla jolaama bonde e baañoowo, wuurtata e mum ko teko!”
Bookara Aamadu Bah


text:
jaɓɓal silaama Sheikh Umar Fuutiyu Taal
Saakitaama ñannde : Hesɗintinaama ñannde :
Hande yuppi yontere nde ko Sheikh Umar Fuutiyu Taal. Jaagorɗo mawɗo leydi Faransi woni Eduar Filip, ari artiri silaama Seiko Umar e leydi Senegal.
Jaɓɓal waɗaama yimɓe mawɓe jeyaaɓe e mbesgu Sheikh Umar e almuɓɓe Seiko Omar ngarii tawtoreede ɗum ummiibe gila Mali, Gine Konaakiri, Nijeriya, haa wonɓe ɗoo e Senegaal. Halifaaɓe Sheikh Omar, mɓesgu Sheikh Omar hono Ceerno Madaani Tall, Ceerno Seydou Nourou Tall, Amadou Sardauna Habibou Amadou N. Tall ene jangtano enn e nde yewter holi gonnooɗo tani maɓɓe.


text:
Gila e darorɗe ndeeɗoo hitaande laamɗo Burkinaa e pelle politigi luulndiiɗe ɗum ina luurdi e geɗal teeŋtungal : Belees Kompawore ina jogii miijo memtaade doosgal leydi mum mbele ina laamtaade leydi ndii goɗngol…
Gila e naatirde ndeeɗoo hitaande laamɗo Burkinaa e pelle politigi luulndiiɗe ɗum ina luurdi e geɗal teeŋtungal : Belees Kompawore ina jogii miijo memtaade
Gila e darorɗe ndeeɗoo hitaande laamɗo Burkinaa e pelle politigi luulndiiɗe ɗum ina luurdi e geɗal teeŋtungal : Belees Kompawore ina jogii miijo memtaade doosgal leydi mum mbele ina laamtaade leydi ndii goɗngol…
Gila e naatirde ndeeɗoo hitaande laamɗo Burkinaa e pelle politigi luulndiiɗe ɗum ina luurdi e geɗal teeŋtungal : Belees Kompawore ina jogii miijo memtaade
doosgal leydi mum mbele ina rokka hoore mum fartaŋŋe no laamtorii leydi ndii (doosgal leydi ngal o memtii laabi keewɗi yamiri tan, e battanol memtagol mum, ko so neɗɗo laamiima duuɓi jeeɗiɗi yamiraa firlitaade tan ko laawol gootol). Luulndo ngoo e miijo mum ko yo o yah haŋkadi, sabu o laamiima o laamtiima, o waylii doosgal laabi keewɗi ngam newnande hoore makko, yonii haŋkati !
Ko e nder oo ngar-mi ngaraa, gaagaa waajuuji e wasiyaaji musiɗɓe, sehilaaɓe e wallidiiɓe caggal leydi kala e ko suuɗii e ko feeñi mbasiyii mo. O ŋat tan o wiyi o woppataa, haa o felliti noddude batu Asaambele ngenndi, yo waylan mo doosgal ngal ñalnde 31 oktoobar. Luulndo ngoo ne, teeŋti noon e sukaaɓe, oon mudda fof ndarii ko darnde laŋ, suurti, winndi, aybini, seppi ngam falaade laamtagol makko haa ñalnde ñalawma gunndadi oo, ɓe purtinoyi depiteeji CDP (parti laamu nguu) to suudu sarɗiiji too. Woni kisa sariya haayti wooteede. Ko e oon sahaa haŋkati, Belees faami wonde haŋkati joofii (mo jaɓaani koɗo Alla, koɗo jom doole jippoo ɗum), o renndini kaake makko o loowi laawol feewde Koddiwaar. Kono caggal ɗum laaɓanii en wonde ko leydi Farayse walliti mo e dogdu makko hee, sabu laamɗo Farayse wiyi : «min mbaajinomaa mo hoto o waylu doosgal leydi makko, tawde wonii o laamiima duuɓi 27, yonii kaŋkati, kono o nananaani min ». Kono kam en paamii, e nder haala makko, ko kamɓe mballi mo no o dogiri feewde Koddiwaar caggal nde jam laaɓi e reedu makko.
Ciftoren Burkina Faasoo wiyetenoo ndeen ko « Haute Volta », jeyanoo ko e njiimaandi leydi Farayse. “Haute Volta” heɓi jeytaare mum ko ñalnde 5 ut 1960. E oon sahaa ardino leydi ndii ko biyeteeɗo Moris Yameyogo, e hitaande 1966 laamu makko follaa, biyeteeɗo lietnaa-kolonel Sanngulee Lamisana lomtii mo, oon ne joñaa e hitaande 1980, sabu murto e gerewaaji liggotooɓe, maalde siwil en e militeeruuji compi laamu, caggal ɗum nii kolonel biyeteeɗo Saay Serboo heɓti laamu nguu. Oon e hoore mum biyeteeɗo Jean Baptist Ouedrago folli laamu mum. Ko e hitaande 1983 goomu yimɓe nayo, hono Saŋkaraa, Linganii, Kompaworee e Sonngo polli laamu Jean Baptist Ouedrago nguu ñalnde 4 ut 1983.
Ko e nder oon yonta, nguuɗoo goomu militeer en naatni dawrugol kesol e nder leydi hee, so rokkitde leydi ndii neɗɗaagu e ndimaagu mum, aawi e nder ɓerɗe ɓiɓɓe leydi ndii yiɗde liggeey, ɗaɓɓude potal e demokarasi e daranaade faggudu tuugiindu e ngalu leydi. Innde leydi ndii waylaa, Haute Volta wonti Burkinaa Faasoo (leydi yimɓe nuunɗuɓe), leydi ndii wonti tiimtorgal kala muuyaaɓe goonga e potal e nder Afirik e aduna oo, teeŋti noon wonande yonta sukaaɓe oo, kono kadi ndi wontani kala hiiɗooɓe, tooñooɓe e aduna hee ngoƴa mawɗo sabu kulol ndaaɓoor. Kono ooɗoo ɗamaawu pawanooɗo e gardagol Tomaas Saŋkara yaawii wontude “koyɗol muumo” sabu nguɗu naatii hakkunde goomu sehilaaɓe, ko ɗum waɗi, ñalnde 15 oktoobar 1987 Kompaawore tafi jamfa, folli gardagol Saŋkara, baasɗo fittaandu mum e nder ndeen dillere. Duuɓi 27 hannde ko Kompaworee laamii, roŋkaama yo laaɓtan yimɓe hol no warngo ngoo yahri, hol saabii ɓe ɗum, hol jamirɗo ɗum. Ko njenana-ɗen tan ko juuɗe Koddiwaar e Farayse ina njeyaa e duñɗe Kompaawore e ngoo warngo.
Mbele ko kewi Wagaa koo, o naatirde “demminaare” e nder leyɗeele Afrik bannge hirnaange ?
So tawii ko goonga haaletee, “demminaare ɓaleeɓe” ariino ko adii “demminaare aarabeeɓe” sabu eɗen teskii e kitaale 90, dillere mawɗe yerɓinii leyɗe Afrik sabu ɓesnguuji mum en ɗaɓɓude demokarasi e moƴƴitingol sifaa gardagol laamuuji mum en. E oon yonta kala laamɓe jaɓnooɓe nootaade ngooɗoon eeraango, njuɓɓini ko lollirnoo “Conférences nationales” (kaaldigal ngenndi), naatni demokarasi, njaɓi wooteeji e lomlomtondiral e laamu, ‘ko wayi no Benee, Ganaa, Konngo ekn…). Salinooɓe ɗum (yeru Maali, Sayiir ekn..) njahdi e waameeje gardunooɗi e ndeen dillere. Muusaa Tarawore ko rewɓe e sukaaɓe liɓi ɗum ; Mobutu ko fiyannde Kabilaa riddi ɗum… Ko dañaaka e oon yonta fof ne kam, demokarasii kam dooɓaama, limti-limtingol partiiji ndañaama, yantude e wellitaare jaaynde kono kadi ina teskini haa jooni soldateeɓe ko ko laŋki e laamuuji.
Ko duuɓi noogaas caggal ndeeɗoo dillere, ko lolliri “demminaare aarabeeɓe” koo kewi, ɗum mobbi yoga e leyɗe aarabeeɓe tuggi Misra haa haa Yemen, Siiri, Libi, Tuunus… Ɗum jibinii fitinaaji keewɗi, yooɓii pittaali keewɗi to Ejipt, Siiri e Libi, kono woorti Tuunus ɗo moƴƴere yaakoraa, alaa nafoore ɗum jibinani ɓesnguuji ɗee leyɗe. To Ejipt ko riiwanooɓe e laamu nduttii heen (soldateeɓe), to Siiri e Libi ko ko wiyetee “dogi bone yani e kasaara” sabu ɗeen leyɗeele ɗiɗi njortiima e hare hakkunde ɓesngu e tee dooki ɓe ko yande e juuɗe ownooɓe.
Kulhuli ɗi njogi-ɗen hannde ko poolgu ngu ɓesngu burkinaanaaɓe ndañi nguu hoto loppiteede e juuɗe mum en, ko ɗuum Senerooji e Koloneluuji arme nguu etotoo, hay so tawii noon e oo sahaa e ɓe njogii kulhuli feewde e dillere ɓesngu nguu yanti e darnde renndo adunayaŋkeewo ngoo. Hoohooɓe politigi leydi ndii, teeŋti noon e luulndo ngoo, e pelle renndoyaŋkooje ɗee ina poti jeertaade no moƴƴi. Eɓe poti nangtaade haa tiiɗa e miijo, wonde e nder daawal keblowal duttagol leydi ndii e demokarasii, yo tottite siwil en, soldateeɓe piɗɗa heen juuɗe mum en haa laaɓa hay so tawii noon eɓe poti jeyeede e goomu potɗo ɗowde golle ɗee, kono yo haaju maɓɓe ɓur wonde reende kisal e gaddaade kormagol doosgal leydi ndii.
Memtagol doosɗe leydi, mbele ɗum ko feere?
Yoga e leyɗeele Afrik hannde laamii ɗum en ko soldateeɓe sabu hay heen mo wonaani e larme ne, tawata ko ɓoorɗo wutte larme ɓoornitii wutte siwil. Won heen nii ɗum tawaani ɗum en, ƴettu wutte siwil oo tan pawti ɗum e dow tini larme. Ɗum fof nii ina muñoo kono ko haawnii koo kadi ko so mudda mo sariya jamirɗo yo ɓe laamo oo joofii, ɓe ngokkanta kadi ko jokkande koye maɓɓe mudda goɗɗo. E ñalawma hannde oo, ko teskaa ko ina abboo e sappo ɗiɗo laamɗo e nder Afirik inan hebori walla ina ɓaaƴa kam yiɗde memtaade doosgal leydi mum en ngam jokkude mudda mo fotnoo laamaade oo. Eɗen mbaawi limtude e ɓeen laamɗo Konngo Barsawil, laamɗo Benee, laamɗo Konngo Kinsaasa ekn… E hitaande 2012, laamɗo Senegaal Abdullaay Wad etiima memtaade doosgal leydi mum e yiɗde tongtude ɓiyiiko Karim Wad, mbele amo sukkina ɗum hooreejo leydi, lomtoomo so tawii o ummiima e laamu e nder mudda mo o laamii oo tawii suwaa joofde, kono ɗum laataaki sabu calagol luulndo ngo e pelle renndoyankooje yuɓɓuɓe e nder dillere innirteende “M23”, ko noon ne kadi Mammadu Tañnjaa laamɗo Niseer yiɗirnoo memtaade doosgal leydi mum mbele ina jokka laamu, kono wattindi ko woppinireede laamu kuudetaa. Ɗum fof feertaani gite Belees Kompaworee mbele ina waasa kañum ne fergitaade ɗo ɓennuɓe ɓee njannoo ɗoo.
Ko waɗi Burkinaa koo e ko ɓenni to Senegaal e Niseer koo, ina foti wonande miijotooɓe memtaade doosgal leyɗeele mum en winndannde, sabu doosgal leydi ko aadii mo ɓiɗɓe leydi piɓondiri hakkunde mum en. Aadi noon firtetaake. Eɗen njoortani Burkina Faso jaaƴnde moƴƴere haa diisnondiral ngal ɓe ngoni e dow mum ngal yuumta ɗo moƴƴi, so siwil en heɓtude laamu, soldateeɓe nduttoo e tuddule mum en, wooteeji njuɓɓinee, kala poolɗo arditoo leydi e dow nuunɗal. Eɗen nganndi nii laamu mbaawngu jibineede heen fof, duleeɗi mawɗi inan padi ɗum, sabu eɗen nganndi Belees ina woppi ñamaale bonɗe : warngooji keewɗi, tuggi Tomaas Sankaraa, Norbert Sonngo en e teemedde e teemedde woɗɓe ɓe limtaaka, kañum en fof wardaaɓe amdu e fenaande. Kono ɗum fof e wayde noon, so nuunɗal e goonga ɗowii ɗum maa waaw diwteede, rutta Burkina e nder ngenndiiji pinɗi, ƴellitiiɗi.
Gelaajo


text:
Mammadu Demmba Sih, harbiyanke e nder jaayndiyankooɓe Rajo Muritani, hooreejo Fedde Jaayre Pulaar yanii ñalnde dewo 4 lewru bowte 2016 (alet 4 desaambar 2016), ena yahra e duuɓi 38. Leƴƴi Muritani fof, ɓaleeɓe e woɗeeɓe, nduusii mo haa hoɗorde makko sakkitere wondude e sunaare e ciimti jurmitiiɗi haa o wirnaa to baamuule km 7 Nuwaasot. Mammadu Demmba Sih yanii tawi wolde ndimaagu joofaani, kono golliima golle pattamlame, ɗaccii geɗe tiiɗɗe, ɗe njuuteendi aduna gasnidtaa momtude.
Ko ina tolnoo e 2 000 neɗɗo tawtoraama wirwirnde Mammadu Demmba Sih, hakkunde ɓaleejo e boɗeejo, ganndo e humambinne, mawɗo e suka. Juuli mo ko Ceerno Haamiidu Baal, almaami raatib jumaa leegal joyaɓal. Alla e jamaanu nguu heewde, gori ndonkaa ko darneede. Ena teskaa wonde nde juulgol gasi, gardiiɗo Rajo Muritani ena jeyaa e sajjitinooɓe gooski kii ngam nawde ɗum to ngaska ngasanooka kaa. Nde wirwirnde ndee gasi, Ceerno Baal waajii jamaanu nguu ko juuti, ɗaɓɓiri e almuɓɓe tawtoranooɓe ɓee nde kawritoyde kikiiɗe altine janngo to galle Mammadu Demmba Sih ngam jippinande mo deftere Geno teddunde ndee.
Ñalnde aaɓnde, kikiiɗe oo rokkaama fotde makko haa timmi. Seernaaɓe heewɓe e almuɓɓe wonnooɓe e Nuwaasot, hay gooto heddaaki, ko jiidaa e sehilaaɓe, ɓe kanko Mammadu Demmba, renndunoo nguurndam, banndiraaɓe ɓadtiiɓe, hoɗdiiɓe wuurdanooɓe haa e woɗɓe ɓe ganndal walla jotondiral laaɓtungal alaano hakkunde maɓɓe, kono tawi ko rewindinooɓe geɗe makko. Deftere Geno ndee feccaa, daraaki, silki joofi gila naange mutaani, kono jamaanu nguu yaltoyi galle oo ko caggal geeƴe.
Hol gonɗo Mammadu Demmba Sih?
En ndañii fartaŋŋe jokkondirde e sukaaɓe ɗiɗo, wiyeteeɓe Aamadu Jeŋ e Aadama Miikaa Faal. Gadano oo ko Abdallanaajo, ko kanko e Mammadu Demmba Sih pijdi, mawnidi, naatdi jaŋde. Dimmo oo ko Foondenaajo, ko ɓe enɗam to dewol e to gorol. Ɓe mbiyi : “ɓiyi Kummba Muusaa Faal lollirɗo Kummba Mbonno e Demmba Cillo, Mammadu Demmba Sih, noddirtenooɗo e cukaaku mum Mamma Sihyel, o jibinaa ko e hitaande 1974 to Foonde Elimaan Demmba e nder galle mo sukaaɓe nayo worɓe e ɗiɗo rewɓe, jiiduɓe yumma e baaba.
Mammadu Demmba ko Sammbaajo. Nde o entaa, taaniiko debbo, jibinɗo yumma makko, ena wiyee Mbonno Wan nawi mo Abdalla, nehoyi mo. E wiyde Kanaal Kamara mo Abdalla (mbir nayeejo), Mammadu Demmba Sih arii e Abdalla ko ena yahra e duuɓi 4. Ɓe ngondii ɗoon e nder galle hee gooto fotde duuɓi jeenay.
Jaŋde Mammadu Demmba Sih
Mammadu Demmba naati jaŋde ko heedde hitaande 1986 e wuro Abdalla. O janngii duuɓi ɗiɗi e duɗal arab (mersaa) ko adii nde o faytata e duɗal laamu. Nde kawgel heedi ngam yawtude e rogere ɗiɗaɓere, nde wonnoo nde o naatata jaŋde tawi ko o fuɗɗiima ƴaaknude, duuɓi ɗii ngustaa, ngartiraa haa e 1978 mbele omo daña waɗde kawgel. Ko ɗuum waɗaa e kaayitaaji makko laaɓɗuɗi, ko ɗuum kadi jeyi sabaabu, haa hannde, wiyeede o yahri ko duuɓi 38. O waɗi kawgel ko e hitaande 1992.
Mammadu Demmba Sih waɗi kolees mum ko e Baabaaɓe Looti, hakkunde kitaale 1992 fayde 1995. O yawti e liisee Ɓoggee e 1995. Ko ɗoon o heɓi bakkaa makko.
O ari e Nuwaasot, o woni e ɗaɓɓitde kawgelaaji ngam waɗtude gollaade. O Ɗuum leeldi mo, o waɗti yeeyde jaaynde wiyeteende Kalaam (Le Calame). Ardinoo nde ko biyetenooɗo Habiib wul Mahfuud (yo Geno waɗ toon fooftorde makko) e ballondiral Hinndu Mintu Ayniin, (gonnooɗo jaagorɗo pinal e fitiram-gollaagu), Wul Umeer, Accee Alasan, Caam Mammadu, Koytaa Mullaay Ismaa’iila….
Jaayndiyankaagal Mammadu Demmba Sih
Nde Mammadu Demmba duumii e jeeygol jaaynde ndee, waɗti yaltinde heen binndanɗe. Ko ɗoo o naatiri e jaayndiyankaagal. Caggal ɗuum, o ummii to kalaam, o fayti to jaaynde wiyeteende Tiribiin (La Tribune) e hitaande 2005, e wiyde Mohammed Faal wul Umeer gardiiɗo ndeen jaaynde. Ko oon kadi wonoyta mawɗo tele Saahel TV, caaboytooɗo gargol makko e oon tele e baɗtugol makko yettinde heen kabaruuji e ɗemngal Farayse.
Heedde kitaale 2004-2005, tawi ko adii ɗum, Mammadu Demmba Sih anndondirii e biyeteeɗo Muktaar Yedaali, jaayndiyanke coftal ɓalli, waɗti waɗdude e mum ciimti coftal ɓalli e Rajo Muritani. Ko Muktaar Yedaali waggini mo Jallo Saydu caggal nde hollondiri ɓe. Ko ɗum waɗi nde Rajo Cukaaku uddi (Rajo Jeunesse), o waɗti waɗde heen jeewte jirwuɗe e ballal Jallo Saydu Mammadu, jiiloowo tuugnorgal jeewte catal Pulaar e nder Rajo Muritani. Nde yahi kadi haa Rajo Ngenndi sosaa heedde maayirɗe hitaande 2005, Jallo Saydu rokkiti mo yeewtere woɗnde wiyeteende “kaalden goonga, kaalden ko nafata”. Ndeen yeewtere wuuri ko lebbi 19, hawri e Rajo Ngenndi uddii. Mammadu fayti to Rajo Muritanid FM, ngoon ko jaambureewo (chaîne privée), nawori toon yeewtere “kaalden goonga, kaalden ko nafata” ndee. O waɗti waɗdude nde e Ami Saydu Baaraan Bah.
E hitaande 2009, yeewtere Tufnde Ganndal sosaa, Mammadu Demmba halfinaa nde. Ɗo adan ɗoo, o waɗdatnoo nde ko e Mayram Muusaa Jallo. Nde yahi haa ɓooyi Umaar Mboyna Bah soɗii heen e cakkital Halaqa Jimmeera. Nde Umaar Mboyna Bah sankii ñalnde alkamisa 8 lewru mbooy hitaande 2012, Demmba Aamadu Bari lomtii ɗoon. Yeewtere Tufnde Ganndal ndee ena wuuri haa ɗo Mammadu Demmba Sih ruttii e joom mum ndee.
Tesko-ɗen, e wiyde Dooro Gey, Boobo Loonde, Mammadu Demmba Sih waylii ko heewi, kadi addii ko heewi e dokkirgol kabaruuji e ɗemngal Pulaar. Won no woowiranoo adan, ko Mammadu Demmba itti ɗuum. Rokkirde tiitooɗe kabaruuji walla waɗde jaɓ-jaɓti e nder jaaynde jangtaande e ɗemngal Pulaar ko e maɓɓe, kamɓe jaaynooɓe sukaaɓe ɓee fuɗɗii kamɓe Mammadu Demmba Sih, Dooro Gey Boobo Loonde e Abuu Aamadu Abuu Jallo.
Ɓesngu Mammadu Demmba Sih
Mammadu Demmba Sih naati hoɗannde ko ñalnde 19 lewru juko (ut) hitaande 2005. O resi ko ɓiyi kaaw makko ena wiyee Hawo Sammba Biraama Faal lollirɗo Hawo Faal. Ɗo o sankii ɗoo, o woppi ko ɓiɓɓe njoyo, worɓe tato e rewɓe ɗiɗo.
Huunde e jikkuuji Mammadu Demmba Sih
Maayde mantaani Mammadu Demmba Sih. Nde maayde ndee yani ko hilifaaɓe diine mawɗe ngadii seedtaade e makko geɗe moƴƴe. Mammadu Demmba Sih ko neɗɗo baawɗo yiɗde. Kala nde ngar-ɗaa e nokku mo o meeɗnoo wonde walla arde, hay so ko hojom gooto, cikkataa ko ɗoon o jeyaa. Mammadu ko moƴƴo, muñɗo, muññitoowo, nehiiɗo, newiiɗo, diiniyanke. Mammadu ko aadiyanke, joom fiɓnde, mo meeɗaani luutnude jikke. Ko oon jikku labaaɗo yiyanoo e makko haa o ardinaa Fedde Jaayre Pulaar, catal Muritani, tuggude e hitaande 2012 fayde ɗo o sankii ɗoo. Mammadu jogii ko yeeso wooto, ɓernde wootere, hakkille gooto so wonde pellitɗo. Mammadu ko ngenndiyanke tiiɗɗo, tiiɗaaɗo leñol, tiiɗaaɗo harbiyankooɓe leñol. E pille mum, o waɗanii Mammadu Sammba Joop lollirɗo Murtuɗo golle ɗe majjataa, njuuteendi nguurndam momtataa. O waɗii film nguurndam mum fof haa laaɓi. Jaranii mo yahde haa Mbaañ e jokkondirde e denndaangal anndunooɓe e Murtuɗo huunde. O waɗi heen jawdi makko, semmbe makko e ganndal makko haa golle timmi. O sarɗi ñalɗi kollirgol oon filmu, ñalnde hoore-biir, 3 lewru bowte (aset 3 desaambar) ko e Nuwaasot, to Galle Sukaaɓe Kiiɗɗo. Ñalnde 10 lewru bowte filmu oo jogornoo holliroyeede ko to ngenndi Mammadu Sammba Joop, hono Mbaañ, kono hoddiraaka.
Ƴeew Mammadu Demmba Mammadu Sih tampunooɗo haa lefol ngol feewi, dañaani hay tawtoreede kewu mbaɗnoongu ñalnde 3 ndee to Galle Sukaaɓe Kiiɗɗo tawi rafi oo ena heɓindii mo. Ko sehilaaɓe makko e gollodiiɓe makko jaaynooɓe wayɓe no Jeŋ Mammadu Farba, Mbooc Abuu Maariyeta, Hammaat Joop, Jallo Saydu Mammadu, ekn tammbitii golle ɗee haa njoofi. Hay ñaantal Bookar Aamadu Bah, gardiiɗo jaaynde wiyeteende Fooyre Ɓamtaare, waɗaani e yeeso makko. Kanko fof e yiɗnoode ñaantude Bookar Aamadu Bah sabu ngenndiyankaagal mum e aadiyankaagal mum, nuunɗal e neɗɗaagal mum, o dañaani, sabu rafi nawtuɗo mo oo newnanaani mo oon fartaŋŋe, ko janngo mum o ruttii e joom makko.
En njejjitaani golle ɗe o gollaninoo Umaar Bah Mboyna tuggude e ñalnde sankii, ñalnde 8 lewru mbooy hitaande 2012, haa ɗo o abbii ɗum ɗoo, o dartinaani mawninde ñalawma mo ɓe ceernoo oo. Ko noon ne kadi, hakkunde makko e jinnaaɗo men Baal Aamadu Tijjaani to Dingiral Cehilaagal e nder Nuwaasot, laamorgo Muritani, ñalnde 14 lewru jolal 2015.
“No Doktoor Umaar Bah mawɗo, Aamadu Maalik Gay, Tijjaani Aan, Yero Dooro Jallo, Mustafa Booli Kan, Mammadu Sammba Joop, Umaar Bah Mboyna, Ceerno Ibraahiima Soh, Jibi Hammee Lih e Ceerno Yaayaa Ɓaas, maayde Mammadu Demmba Sih ko baasal mawngal wonande leñol ngol. Nde tawnoo hono maɓɓe mbeeɓaani en, en ngoyii ɓe haa saɗti. Kono paamen noon, aduna oo dartotaako e ɗeeɗoo maayɗeele, ko o jokkoowo. Nguurndam leñol ngol ne kay ne dartotaako, ko ko jokkata. Ɗum firti ko leñol ngol ena hatojini e sagataaɓe yarlitiiɓe. Engol sokla ngenndiyankooɓe saasɓe e kala sahaa e kala nokku. Haade noon ngenndiyankaagal ko huunde tiiɗnde, nde weɓaani, etee wonaa mo woni kala rokketee ɗum, so en ndañii ngenndiyanke, tiiɗno-ɗen e mum gila e nguurndam mum. Woto ɗalen haa maayde jola, heddoo eɗen ngoya ɗum, eɗen cunoo e maayde mum, eɗen kolla wonde eɗen njiɗnoo ɗum walla eɗen njotondirnoo e mum jotondiral tiiɗngal.
Enen hannde, foti wonde woondu men e Mammadu Demmba Sih ko daranaade ko o daraninoo koo. Woondu men e makko, ko haɗde miijo makko ngoo maayde. Woondu men e makko ko salaade anniyaaji ɗi o joginoo ɗii mbaasa joofde.
Wuurde e woodde ko geɗe ɗiɗi ceertuɗe. neɗɗo ena wuura tawa woodaani. Neɗɗo ena wooda kadi tawa wuuraani. Wuurde noon kadi wooda, weeɓaani.
So tawii goodal ko ñaam-golluuje tiiɗɗe ɗe leñol sokli ngam suɗirde Daartol mum, mbiyen golle Mamma Sihyel ɗee ko pattamlame, ko dowrowe e nder cuɗaaje ɗe leñol foti suɗirde Taariik mum. Yo Geno waɗ toon fooftorde makko, kanko e denndaangal maayɓe juulɓe”.
Gelongal Fuuta lollirɗo, Njaay Saydu Aamadu


text:
Eɗen poti siftorde ceerno Moktaar Taal : Banndiraaɓe tedduɓe e siyaaruuji ɓennuɗi, en kaaliino ko heewi e ko yowitii e nguurndam ceerno. Hannde etoto-ɗen ko siftinnde toɓɓe kimmuɗe ɗe ceerno Muttaar taal jeertintunoo en e kala sahaa. Inaa heen kulhuli, waylooji e joljole nguurndam men hannde. Hade ɗuum ciftinen huunde e nguurdam makko.
To bannge jibinannde e iwdi : Alhajji ceerno moktaar taal jibinaa ko e hitaande 1936 to bannge tonngi kayitaaji to nokku biyeteeɗo Njorol, fotde 25 kiloomeeter to hirnaange worgo wuro Ɓoggee.
Kono jibineede mo e haqiiqa ko e hitaande 1930. To bannge iwdi o jeyaa ko e jokkere Alhajji Sayku Umaar Taal mo o renndi taaniraaɗo gooto, o renndi diine lislaam, o ɗooftii laawol naatni e leyɗeele sudan hono laawol tijjaani.
Jaŋde makko : Ko goonga Alhajji Ceerno Moktaar Taal janngii e seernaaɓe heewɓe, annduɓe ko wayi no : Alhajji Ceerno Saydu Nuuru Taal, Ceerno Mammadu Bookara kan, Dedda wul Telmiidi e ko wonaa ɓeen tan. Kono e haqiiqa jokkorde e yowitaare makko to bannge diine ko e galle Alhajji Mammadu Muusaa Lih (weluya allah e maɓɓe).
Seedanfaaguuji : Alhajji Ceerno Moktaar Taal heɓii seedanfaaguuji keewɗi to bannge jaŋde e kilifaagu maa hoolaare e juuɗe seernaaɓe heewɓe. Ɗiin seedanfaaguuji ngoni : yamiroore joɗnde ngam jannginnde e sarde diine e nder wuro suwoyraat, seedanfaagal timmoode jaŋde qur’aan e sariyya, seedanfaagal yonnde mo koolaaɗo e kaliifu laawol tijjaani, seedanfaagal jonaaɗo e jooɗaniiɗo diine lislaam e ko wonaa ɗuum tan.
Garaangal makko (njillu) e Suwoyraat : Alhajji Ceerno Moktaar Taal naati suwoyraat ko e hitaande 1966. Ko ndeen o heɓi yamiroore seernaaɓe makko yo o jooɗo e wuro Suwoyraat ngam sarde jaŋde qur’aan e dabi diine lislaam.
Cargol diine : Ceerno Moktaar taal jannginii annduɓe heewɓe. O sarii dabi diine lislaam e nder wuro Suwoyraat, e nder Afrik hirnaange e hakkundeejo e sahaa ɗanle makko. O tafii pelle jokkere enɗam jonɗe e nder leydi ndii e caggal mayri.
Teddungal (geɗal) : Sabu ganndal e duuɓi, o teddiniraama ɗowgol e konngol diine e siyaaruuji ɗi o nootitinoo kala. Kala nde o tawtoraa siyaara o ittanaama geɗal maa woni ɗowde siyaara oo, maa wonii udditde e uddirde ɗum duwaawu.
Sooynannde : Ceerno Moktaar Taal ko cooynotooɗo ko dariiɗo yiyataa. Ko o joom binndi, ganndal e pinal. Ina jeyaa e ko ciftinten : noddaango fayde e juulɓe ngam nootoo, toowna laawol allaahu; lewre wuro ngo e ndeenka to bannge diine. So wonaano katantaagal, kaaraysiragal e nuunɗal makko, keɓal hannde ngal woodataano. Eɗen teskoo e ɗeen keɓe : diine e iimanaagal wuro ngoo jogii, jokkere enɗam hakkunde hoɓɓe, hoɗɓe e hoɗdiiɓe ko aldaa e paltoor leƴƴi, nanondiral, dental, ɗooftaare e peewal hakkunde wuurduɓe, duwawuuju makko e duwawuuji moƴƴuɓe ɓe o jotondirnoo, koɗki e faggudu (sabu omo sifortonoo hoɗorde no faayiida koɗɗo, no teddungal, geɗal timminoowal jilliiɗo, riiwtoore faaɗeende e fawre.
Ngadduki kesiri (kulhuli) : Ɗo o yiyaaka hannde ɗoo banndiraaɓe, faayre mawnde ina dooki sabu firtaare nehdi e jikkuuji o tafnoo e men. Daliilaaji mum : mbayliigu aduna oo e koomtooje mum, ustagol mawɓe (joom duuɓi en) e nokku o, ɓesnugol leñol ngol (jibinannde hannde ndee), ɓesnugol wuro ngoo e naatnaatondiral jikkuuji e faggooji kesi, jeeƴtonagol won ɗiin mbelemaaji pittaali ( inɗeeli , ndiiftunguuji ) tawa aldaa e kattanɗe. Banndiraaɓe tedduɓe ɗum ko seeɗa e nguurndam oo katante coftuɗo,guurnooɗo,wuurni enɗam kosam e enɗam lislaam, baawnooɗo ngonndiigu, ñootannooɗo hakkunde yimɓe, jiɗnooɗo dental, nuunɗuɗo, kuuɓnunooɗo aadi, laatinooɗo neɗɗo binndi ,ganndal e pinal.
Njuɓɓudi siyaara : Njuɓɓundi siyaara men hannde 18 oktoobar 2014 waɗi ko yoo en puɗɗo e waktu 15 ɓo tawi fuɗɗoraa ko silke e duwaawu e janngugol qur’aan, rewi heen jime almudɓe e beyti almaddaaji. Siyaara jokkii jokkidii e siftinde nguurndam ceerno Moktaar Taal e wasiyaaji joganinoo leñol, refti heen ko jaaroore feewde e ceerno Muktaar Taal (weluya Allah e makko) kam e wasiyaaji seernaaɓe men haa waktu 22ɓiijo, duwaawu hokkaa dental waynondiri.
En njettii allah, en njettii fedde Dekam (dental, kawral, musiɗal) e gardagol Abdullaay Daawuuda Bah mo Mbideen, en njettii jibinannde Suwoyraat no diidorii, haa teeŋti e ɓee seeremɓe nootitiiɓe oo siyaara, ko wayi no : ceerno Mohammed Alkaamil Baro, ceerno Ɗaahiru Baal, ceerno Umaar Jah. Kono kadi njettoor keeriiɗo fayde e seeremɓe men hoohooɓe diine, semmbinɓe en e kala sahaa, anndinɓe en laawol feewde e Allah, laaɓɓe deedi, walluɓe en, ndaɗndi en e pergitte e ngol laawol ñaaɗngol, kolli en ayiibaaji pittaali men, nehi ɓerɗe men, haa mbaaw-ɗen haanndude e hadara Allah, tawi eɗen cenii, eɗen laaɓi.
Laawol kisal jibinannde ndee fawii ko e ɗooftaade jamirooje seernaaɓe e mawɓe men lomtiiɓe. Nanondiral e paamondiral maɓɓe ngoni dabi peewal jibinannde ndee. Yo en mbaɗtu nii mo wuuri tawi eɗen ɓeydii en ustaaki e diine men. Ko Allah ñaagi-ɗen ballal e barke fayde e ɗee golle, yo Allah waɗ ɗe golle laaɓɗe, jaɓaaɗe, waɗa e njeñtudi majje nafoore julɓe fof. Allah juulii e nulaaɗo mum Muhammadu hisnii, yo o yurmo o yaafoo aaleeɓe e sahabaaɓe makko, o waɗta en heen, enen e jinnaaɓe, e seeremɓe kam e denndaangal juulɓe.
Yo Allah yurmo, yaafoo mo, aljanna wona jaaƴnde, toon wona fooftorde makko, kanko e kala maayɗo juulɗo.
Suwoyraat ñalnde 18-10-2014
E innde fedde dekam (dental-kawral-musiɗal)


text:
Ko adii fof, occitannde mum adannde ko reentaade, sibu Alla Toowɗo wiyi: “mi takkanii wonande yurmeende koorka.” En mbiyii ndeen reentaare noon, ko reentaare hoto wonndude e dewbo mum, walla dewbo bawɗo wonde fof. Walla reentaade waɗde ko boni, walla haalde ko boni tuggi nde naange fuɗi haa nde nge muti.
Ɓural koorka Ramadaan:
Abuu Hurayrata (YMAM) wiyi:
Ko adii fof, occitannde mum adannde ko reentaade, sibu Alla Toowɗo wiyi: “mi takkanii wonande yurmeende koorka.” En mbiyii ndeen reentaare noon, ko reentaare hoto wonndude e dewbo mum, walla dewbo bawɗo wonde fof. Walla reentaade waɗde ko boni, walla haalde ko boni tuggi nde naange fuɗi haa nde nge muti.
Ɓural koorka Ramadaan:
Abuu Hurayrata (YMAM) wiyi:
“hono nelaaɗo Alla (JKM) wiyi: Alla toowɗo oo wiyi: kala gollal ngal neɗɗo golli, ko kañum jeyi, haa heddii koorka, ɗum ɗoon ko miin jeyi, ko miin kadi yoɓata ɗum. So tawii laatiima ñalnde ñalawma koorka, hoto ñoh hoto waɗ geɗe caakaneeje, hoto majjikino. So tawii won neɗɗo gooto ƴattii mo walla wiyii ina haɓa e makko, yo o wiy ɗum “ko mi koorɗo laabi ɗiɗi. O wiyi: mi woondirii fittandu Muhammed woni e juuɗe mum oo, ma o yiy ko ɗum lomtini.” Hunuko koorɗo ɓuri lati uurde to Alla ɗoo ñalnde darnga.
Koorɗo noon ina jogii mbelemmaaji ɗiɗi ɗi o weltortoo: so tawii o taƴii omo weltoo e ko taƴi koo. So tawii kadi o hawrii e joom makko, ma o welto e koorka makko kaa. Naniraa ɗum ko Ahmadu e Muslim e Nisaayi.
Hono Abii Amaamata wiyi: “mi arii e nelaaɗo Alla (JKM) mbiy-mi: hollam gollal ngal ina naatna mi Aljanna. Nelaaɗo wiyi mi: ina waɗɗi e maa koorka ngam ɗum ɗoon alaa ko foti moƴƴude, caggal ɗum kadi ngartu-mi e makko laawol ɗimmol o wiyi mi: mbiy-mi, ko yaa hoor ko ɗum waɗɗii e ma”. Naniraa ɗum ko Ahmadu e Nisaa-iyyu e Haakim.
Hono Abii Sayidu khudiriyyu (YMAM) wiyi : “hono Annabi (JKM) oo wiyi: neɗɗo so hoorii ñalawma e laawol sabi Alla, maa Alla woɗɗitin oon ɗoon ñalawma yeeso ma ko ina tolnoo e capanɗe jeeɗiɗi hitaande”. Naniraa ɗum ko dental ha heddii Abuu Daawuuda.
Hono Saada Bun Sahle wiyi: “Annabi (JKM) oo wiyi: to Aljannaaji too, damal gootal ina toon ina wiyee Reyyaan, ina wiyee holto hoorɓe ɓee ngoni? So tawii battindiiɗo naatde o naatii, ngal uddee hankadi ngal wontaa uddite.” Naniraa ɗum ko Bukhariyyu e Muslim.
Pecce mum
Pecce koorka ko ɗiɗi: farilla e yarlitaare. Farilla ina fecco pecce tati: hoorde Ramadaan; koorgol njoɓdi pergitte e koorka takkere.
Kono jooni, koorka ka njiɗ-ɗen haalde ɗoo kaa, ko koorka Ramadaan e koorka yarlitaare, ko heddii e koorkaaji goɗɗi koo, maa aroy e nokkuuji mum.
Ñaawoore koorka Ramadaan
Koorka Ramadaan waɗɗii ko e Deftere e sunna e ko renti heen. Ko faati e Deftere koo, ɗuum ko haala Alla Toowɗo oo ɗo wiyata : “Eehey mon goongɗinɓe, waɗɗinaama e dow mon koorka, hono no waɗɗirinanoo e ɓeen adinooɓe on, mbele oɗon kula Alla. Ko ɗum balɗe dottaaɗe. Kala e mon mo sellaani walla gonɗo e ɗanngal, yo o limtoy ɗum e balɗe goɗɗe, walla yo o sabbo haa balɗe goɗɗe. Ɓeen hattanɓe ñamminde miskineeɓe, oon mo yarlitii ko ɗum ɓuri moƴƴude e mum, so on koori ina moƴƴi e mon, so oɗon nganndunoo. Ko e lewru Ramadaan Quraana jippinaa, ko deeƴre wonande yimɓe e fenñinde heen kadi deeƴre e furqaan. E mon ceediiɗo lewru yo o hoor ndu. Oon mo sellaani walla gonɗo e ɗanngal yo o sabbo haa ñalɗi goɗɗi. Alla yiɗani on tan ko newuya, o yiɗanaa on ɓittere ngam timminde limoore e mawninde Alla e ɗum ko feewniri on mbele oɗon njetta Alla. So tawii a naamndaama ko fayi e am, miin mbiɗo ɓattii, mbiɗo nootoo noddandu so tawii on noddii kam, yo ɓe njaabo mi, yo ɓe ngoongɗin am mbele eɓe peewa. Mi dagnanii on jamma koorka belanteeje faade e suddiiɓe mon, ko ɓe comci mon, onon kadi ko on comci maɓɓe.” Alla wiyi kadi ina anndi ko “welata pittaali mon, o rewni e dow mon, o yaafii on, jooni noon pilondiree e maɓɓe, ɗaɓɓon ko waɗɗini on e maɓɓe. Ñaamee, njaree, haa feeñana on diidol danewol ngol ɗo seertata e diidol ɓalewol ngol, ummoraade fajiri, ko refti heen timminon koorka mon fayde jamma, kono hoto piilondiree e maɓɓe tawa ko on ɗuufniiɓe e der jamaaji, ɗum ɗoon ko keeri Alla hoto badto-ɗee ɗum”. Ko hono nih Alla feeñniniri kaawisaaji mum wonande yimɓe mbele eɓe kula Alla. Ɗiiɗoo kaawisaaji kaalaɗi fof ngoni ko to simoore baqara [kaawise 182-187].
Ko faati e sunna koo:
En mbiyiino koorka Ramadaan fawii ko e farilla e sunna, jooni en naatanii sunna e konngol nelaaɗo (JKM) oo, ɗo wiyata: “lislaam mahaa ko e dow geɗe joy: seedaade deweteeɗo alaa so wonaa Alla, Muohammadu ko nelaaɗo Alla; e daranaade juulde; e tottude asakal; e hoorde lewru Ramadaan; e hijjoore wonande kattanɗo”. Ko ɗeeɗoo geɗe joy Alla waɗɗini e dow jiyaaɓe mum. Kala ko wonaa ɗeeɗoo, Alla yamiraani so wonaa tawa ko duwaawu, ɗuum ne ko ñaagunde. Ndekete Alla tampinaani hay gooto. Nde neɗɗo ñaagotoo Alla noon, yo a taw o timminii njuulu makko ngam ko ɗum neɗɗo adotoo naamndeede ñalnde darnga. Ɗeeɗoo geɗe joy gadiiɗe limteede, woni heen alaa e sago tan ko njuulu e koorka, geɗe tati keddiiɗe ɗee noon naamndii ko kattanɗe. Kattanɗe to bannge dañal, kattanɗe to bannge cellal. E nder hadiis Ɗalhata Bun Abdellaahi, gorko gooto naamndii ma Annabi (JKM) oo, oon wiyi: “eehey maa nelaazo Alla (JKM)! Haalan am ko Alla waɗɗini am e koorka?” O wiyi lewru Ramadaan. O naamndii mbele ina woodi goɗɗum? Nelaaɗo wiyi: “alaa, so wonaa tawa ko yarlitaare”.
Kuuba leñol juulɓe:
Annduɓe ɓee fof ina kawri e baɗɗagol koorka e dow juulɓe. Waɗi noon ko ɗum jookdu wooturu e nder Lislaam. Alla anndini heen yimɓe ko ɗum alaa e sago, kala mo salii ɗum, oon ko jartodinɗo e nder lislaam. Parlinagol koorka ko ñalnde altine jammaaji ɗiɗi ina ɓenni e lewru saabaan hitaande ɗiɗmere fergo nelaaɗo Alla (JKM).
Ɓural Lewru Ramadaan
Hono Abuu Hurayrata (YMAM) wiyi hono Annabi (JKM) oo wiyi : “so lewru koorka dariima, nganndee lewru ɓural arii e mon, Alla farlinii e dow mon koorka mum, ina uddita heen damuɗe Aljanna. Ko e nder heen kadi uddetee damuɗe jeyli, seyɗaane tonngee heen. Ine e nder mayru kadi jamma gooto ina wiyee jamma leylatul qadiri, jamma ɓurɗo moƴƴude e ujunere lewru, oon mo hormii jamma oo, Alla hormoo ɗum”.
Hono Abuu Hurayrata (YMAM) wiyi Annabi (JKM) oo wiyi: “so neɗɗo rewii waktuuji joy ɗii, reggondirii Aljumaa haa Aljumaa, Ramadaan haa ramadaan, ma o yaafe ko woni hakkunde majje fof, so o reentiima bonanndeeji mawɗi ɗii. Ɗiin ɗoon bonanndeeji mawɗi noon ina heen bargol hoore e jinaa e ko nanndi e ɗeen geɗe.” Naniraa ɗum ko Muslim.
Abii Sayiid El Khudariyyu (YMWM) wiyi : “nelaaɗo Alla (JKM) wiyi: oon mo hoori lewru Ramadaan, o anndi keeri mum, o reentii ko o foti reentaade heen, o yaafaama ko adii koorka kaa.” Naniraa ɗum ko Ahmadu e Bay-haqiyyu e tuugnorde moƴƴere.
Abii Hurayrata (YMAM) wiyi: “hono nelaaɗo Alla (JKM) wiyi: oon mo hoori Ramadaan tawa ko e iimanaagal e moƴƴere, o yaafaama ko adinoo e bakkatuuji makko.” Naniraa ɗum ko Ahmadu e jom sunnaaji en.
Jaɓɓagol darorɗe Ramadaan e maayirɗe mum
Hono Ibnu Abbaas (YMAM) wiyi nelaaɗo Alla (JKM) wiyi : “lislaam e calɗi diine ko tati: ko kañji ngoni ngooroondi Islaam, kala mo woppi gootel e majji, oon ko keefeero dufoowo ƴiiƴam : 1. seedaade dewateeɗo alaa so wonaa Alla ; 2. waktuuji binndaaɗi ɗii ; 3. hoorde lewru Ramadaan”. Naniraa ɗum ko Abuu Yali
Hono Abuu Hurayrata (YMAM) wiyi hono Annabi (JKM) wiyi : “oon mo taƴi e nder ñalawma koorka Ramadaan tawi wonaa ko Alla yamiri heen koo, o waawaa yoɓande ɗum hay sinno o hoorii nguurndam Aduna oo fof”. Naniraa ɗum ko Abuu Daawuuda e Ibnu Maajah.
Ko tabitinta lewru Ramadaan? Tabitinta lewru Ramadaan ko yiyde lewru nduu e hoore mum. Hay sinno ko seede gooto nuunɗuɗo wiyi, wiyi yiyii ndu, walla timmugol limoore lewru saabaan balɗe mum capanɗe tati. Ko ɗum woni ko waɗataa luural. Ɗum noon eɗen paama ɗum e hadiseeje garooje ɗoo ɗee :
Hono Ibnu Umar (YMAM) wiyi “yimɓe njiyii lewru kaalan-mi nelaaɗo Alla (JKM) wonde mi yiyii lewru, nelaaɗo hoori, o yamiri yimɓe yo koor ndu.” Naniraa ɗum ko Abuu Daawuuda e Haakim.
Hono Abuu Hurayrata (YMAM) wiyi : “Annabi (JKM)o wiyi : so on njiyii lewru kooree, so on njiyii ndu kadi taƴee. So ɗum waɗanii on cuddi, timminee capanɗe tati lewru saabaan nduu.” Naniraa ɗum ko Bukhariyyu e Muslim.
Luure to bannge jiyɗe :
Kewal annduɓe jahri to bannge teskuya luural fotaani wonde e darorɗe lewru, kala jiyɗo lewru, haadi ko o neɗɗo juulɗo, nuunɗuɗo, yimɓe poti tan ko tuugnaade heen, fawaade e konngol nelaaɗo Alla (JKM) biyngol : “kooree so on njiyii ndu; so on njiyii ndu kadi taƴee!” Ɗum ɗoon ko eewnaandu huɓtidinndu. Juulɗo nuunɗuɗo ɗo waawi wonde fof so tawii o yiyii lewru, foti wonde ko yiyannde yimɓe fof walla leydi ndii fof.
So ɗum ɓennii, won naamndiiɗo mbele leyɗeele ɗe njiyataa lewru e gite mum en fotde lewbi jeegom ina poti hoorde walla alaa ? Heen bannge eɗen mbiya ɓe potaani hoorde, ngam Alla wiyi e nder Quraana mum tedduɗo oo “kala e mon ceediiɗo lewru yo o hoor ndu; so won e mon mo sellaani walla ko e ɗanngal woni, yo o sabbo haa balɗe goɗɗe. Simoore nagge. [Kaawise : 185]. Bannge keddiiɗo oo, ko so tawii won wonɓe toon ina ngoongɗini Alla, ɓeen ina poti ƴeewde no kooriri ngam, Alla wiyi: “eehey mon goongɗinɓe waɗɗiinaama e mon koorka hono no waɗɗirinanoo e adiiɓe on, mbele oɗon kula Alla.” Simoore Baqara woni [Nagge:kaawise 183] konngol nelaaɗo (JKM) wiyi : so on njiyii lewru kooree, so on njiyii ndu kadi taƴee. Mo yiyataa lewru, oo kam so wonaa tawa fawii ko e Montoor o hoora. So wonaa ɗum kam waɗɗaaki e makko horde so tawii o fawii ko e yiyde lewru.
Jookli koorka
Koorka ina jogii jookli ɗiɗi deggondirɗi ko heen goonga oo feeñata.
Ko reentaade taƴe ummmoraade e puɗal naange fayde e mutal naange, fawaade e haala Alla wiyde: “jooni kay piilondiree e maɓɓe mbaɗon ko Alla fawi e mon; ñaamee, njaree haa feeñana on diidol danewol ummoraade e diidol ɓalewol ummoraade e fajiri, refti heen timminon koorka fayde jamma. [Simoore baqara, kaawise:187]
Anniya:
Fawaade e konngol “ɓe njamiraaka so wonaa yo ɓe ndew Alla, ɓe laɓɓina wonande mo diinaa oo. [simoore Bayyinata, kaawise: 5]
Hol mo koorka waɗɗii e mum?
Denndaangal Annduɓe diina ina kawri koorka waɗɗii ko e ɓeeɗoo: juulɗo, jom hakkille, jontuɗo celluɗo ñiiɓɗo, woni duumiiɗo e nokku. Kono ɓeeɗoo sappo arooɓe ɗoo ɓee, koorka waddaaki ɗum en : kefeero; kaangaaɗo; cukalel; ñawɗo; ɗanniiɗo; dewbo jiyɗo ella; ƴiiƴam jibinirgol; mawɗo nayeejo gorko e dewbo fof; dewbo reedu ; e muyninoowo.
Ɓeeɗoo limtaaɓe noon won heen fotɓe yoɓde, won kadi fotɓe sakkaade miskiino ñalnde kala, won heen kadi koorataa njobataa. Ɗuum noon ma en paamoy ɗum e ko fayi arde so Alla jaɓii.
Jibriil Muusaa Joop


text:
SENEGAAL: JOLFE, ƊEMNGAL NGOOTAAGU LEYDI ?
_Le Wolof, langue d'unification nationale ?_
Leyɗeele Afrik ɗee fof no ndiidorii ina nguurdi haa e ňallaangal hannde batteeji njiimaandi tuubakiri.
Gure cosanooɗe gila ndeen, leƳƳi coccondiranooɗi, gaadondiranooɗi, jaɓɓinooɗi, gadinooɗi janngude ɗemɗe majji, haa jooni ko ɗiin ngoni yeeso leƳƳi ɗi keɓaano oon fartaŋŋe, walla calinooɗi ɓe, walla kaɓtinooɗi ɓe.
Duuɓi capanɗe jeegom caggal jeytaare, haa jooni, so en ngannominii duuɓi jeytaare ndee e nguurndam neɗɗo, ko neɗɗo jahɗo haa waawani hoore mum, jogii galle mum, rewɓe mum e sukaaɓe mum, jahɗo nii haa taanni !!!
Kono duuɓi 60 ɗii so nawtaama e leyɗeele Afrik, haa jooni cuwaa tawo nii sooynaade hay punndi leyɗeele ɓamtiiɗe ɗee.
Diiwanuuji gonɗi dowtidow laamorgo haa jooni hay huunde liggaaka toon, etee dey ko nokkuuji moƳƳuɗi leydi, belɗi remde, beeɓɗi remde, moƳƳooji e kala sifaa ndemanteeri. Ko noon ne kadi ɗiin nokkuuji ngaynaaka mumen welsindoraa.
Kala ko barkini e diiwanuuji men dowri ɗii ňaamoytee ko teeru.
Kala ko joli e teeru, so ina moƳƳi so moƳƳaani, rufee saree e dowri. Ina jeyaa e ɗeen geɗe :
pinal, naalankaagal, ɗemngal, kala heen ko yettii dowri miijtetaake so ina moƳƳi so moƳƳaani ko noon tan alɓortee !
Ko dowri yeeɓata teeru, kono teeru yeeɓaani dowri. Kala ko dowri daňi ko faayodini haandi ko e teeru ! Ko jikku tawaaɗo, guuraaɗo, gila e gila.
E nder men leyɗeele men no mahorii jooni nii, kala haalpulaar/pullo, jom ngilngu ɓernde, ina waaldi e sunu sabu ɓurondiral ngal tawi e peccitogol leyɗeele Afrik.
E waasde fulɓe ittaneede geɗal timmungal e taƳtogol kisol ngenndiiji Afrik kesi ɗii. Sabu aayɗinii semmbe ngenndiiji pulaagu. Ko ɗuum saabii leyɗeele men ndonku-ɗen yoo ɗemngal men keɓ hakke hakke mum no haanirta nii.6
Sabu kala leydi ndi ngar-ɗaa tawataa ko pulaar walla fulfulde ko ɗemngal ɗiɗaɓal walla nii taɓatal kaaleteengal e ndiin leydi.
Laamuuji ɗii, njiɗaa ndii tippudi wayloo. Ɓe mbiyata ko : *il ne faut pas rompre avec les vieille habitudes !*
So tawii en ngartii yaajnaade e darne laamu e potal ɓiɓɓe leydi, en tawat laamu yuɓɓinii duttorɗe haa mbayi no jam, kono tolno kuutorogol ina heddii haa heewi.
Caňsaňol binndangol ngol ina laaɓi cer.
Kono rewaaka e rajooji e teleeji. Liggantooɓe laamu ɓee gila hooreejo leydi haa yettii e ɓurɗo famɗude ko halfinaa e laamu, ko jolfe ittanta geɗal haɗa ɗemɗe keddiiɗe ɗee. So neɗɗo dariima, haa cuusndeeraagu heɓii ɗum, yiɗii udditirde rajo pulaar, so tiiɗaani no Tijjaani Aan nii, ko naange hoore kellew riiwetee.
Tee caňsaňol wiyi ko ɗemɗe ɗee fof poti e leydi ndii ! Hol to potal woni ɗoo ?
Mi yuɓɓinii eɓɓoore am e gooto e eɓɓooje Orop ɗee, eɓɓoore kamɓe fof ɓe ceedtii ko nde moƳƳere, tuubaako holliti mi haɗi eɓɓoore am jaɓeede ko eɓɓoore ndee ko pulaar, nde wonaa eɓɓoore jolfe. Nde o liɓi ngol konngol ndee, mi hul ! Hunuko am sokii, Alla surani mi haalde ko boni.
Kono mbiy-mi tan, ndii ɗoo leydi ko jolfe e pulaar fof ngoni heen. Hoto mbiyee ko eɓɓooje jolfe tan ɓennata ɗoo !!!
Ko wonaa ɗuum koo, hannde kala koɗo janngoowo e leydi ko ko waawnetee yoo waaw jolfe, so ina yiɗi waɗde _estaas_ e gooto e gollorɗe leydi ndii. Ɗuum alaa fof ɗo winndaa, ina luutondiri kadi haa ko foti alaa e ko winndaa e caňsaňol leydi ndii.
Gila jeytaare suwaa walla caggal jeytaare seeɗa, e nder jooɗaniiɓe leydi Senegaal caggal leydi, kala ɗo ɓe ngoni, ɓe kollitta e leydi Senegaal ko Jolfe tan ngoni ɗemngal kaaleteengal e Senegaal, ɗemɗe keddiiɗe ɗee, ɓe caytortaa ɗe nii.
Ɗuum ina reɓa, ina saroo e leyɗeele winndere ndee haa ko kanngal tan anndaa, heɓtinaa. So hoɓɓe laamɓe ngarii e leydi ko kanngal njiɗata janngineede, ko kanngal kadi haaletee e rajooji e teleeji e ko ɓuri jaalaade.
Dental annduɓe, ganndiraangal *Lobugel Jolfe*, ɓooyii daraade e ngemmbude ngal e jinngande ngal e nder jiilirɗe laamu. E hitaande 1986, e laamu Abdu Juuf, nde yamiri yoo Diisnondiral Ngenndiwal yuɓɓine ngam yuurnitaade jaŋde leydi Senegaal, e wuurtinde jaŋde ndee, *Lobugel Jolfe* ngel, e nder Tumbudu Jaŋde e Heblo, yiɗiino waawnude yoo ɗemngal jolfe ngal won ɗemngal goottiɗinoowal ɓesngu leydi Senegaal, ɗemngal pulaar kaňum wona ɗemngal jokkondiroowal ɓesngu leydi Senegaal e leyɗeele goɗɗe ɗee.
So Fedde Ɓamtoore Pulaar tawanoonde golle Tumbudu nduu jaɓiino yiyannde ndee, wona ɓe njaɓii ɗemngal pulaar fotdeeji mum fof e leydi ndii njoolaama. Nii woni, F.Ɓ.P salii haa lelii e leydi, wullitii Suleymaani Ňaŋ, gardinooɗo Batu Kuuɓtidinngu Jaŋde nguu. Hooreejo oo jaɓi hujjaaji maɓɓe, yamiraa yoo pellitte Tumbudu nduu njuurnite.
Eɓɓoore daraniinde Naatnugol Jaŋde Ɗemɗe ngenndiije ndee, hono EPT, ende waɗi jinngol mawngol kadi wonande ɗemngal jolfe. Gila to cuɓogol duɗe janngooje haa e laabi juɓɓingol defte ɗee.
Sabu ɗe ngadotoo ko miijeede e jolfe, wiyee yoo pulaar e seereraare ndee yoo ngabbito e no jolfe lelniri nii. Tee, caňu ɗemngal jolfe ina seerti haa ko foti alaa e caňu ɗemngal pulaar e ɗemngal seereer.
Ɗiin teskuyaaji coomɗi pergitte mawɗe e ɗemɗiyankaagal e karallaagal janngingol, mi neldii ɗum, fanniyankooɓe binndugol defte janngirɗe puɗɗorɗe.
Mi daňii kadi caggal ɗuum fartaŋŋe renndude e maɓɓe lulnde, kollit-mi juume ɗe njiy-mi e eɓɓoore ndee, to bannge ɗemɗiyankaagal e janngiyankaagal.
Duɗe jolfuɓe ngudditaama laabi laabi, e nder cahe fulɓe, ina njanngina ɗumen jolfe, e nder duɗe jarriborɗe.
Tee faandaare jannginde ɗemɗe neeniije e duɗe laamu ko tippondirde ɗemngal ngal cukalel ngel haalata galle mumen e ɗemngal ngal ngel janngintee duɗal. Mbele ina uddita hakkille maggel, yiɗna ngel jaŋde. So ngel jannginaama jolfe, caɗeele costaani. Ɗum ɓeydotoo ko haƳƳinde hakkille maggel !
Ko wonaa ɗuum koo, so koninke ina yaha wolde, jogaade mo cuusal e njogitaari timmundi e ganndal koninkaagal ina himmi no feewi, ko goonga, kono anndude mo o haɓata oo e ɗo o haɓata e makko ɗoo, ɗuum kadi wonaa sara heen. Ina addana poolgu yaawde heɓaade.
So en nduttiima e semmbe ɗemngal jolfe, semmbe mo nganndu-ɗaa nii ko enen ndokkata ɗum ɗemngal, tawa jolfo tawaaka, ɗuum ko maande laaɓtunde wonde poolgu jolfe timmii maataw e dow men !
Hay annduɓe men, gilɗi ɓerɗe mumen korkitaama, so kalfinaama huunde, cuusaa ittande pulaar geɗal mum ngoppa jolfe. Kono ina cuusi ittande jolfe geɗal mum haa timma, ngoppa ɗemngal pulaar. Ɗuum waɗii, waɗtii laabi limtilimtinɗi.
Hol no neɗɗo ɓurnirta hoore mum e dow goɗɗo ? Mbele Pulaar wiyaano so dene mbeddaama e jeynge wootere fof woyata ko hoore mum ? Yiɗande hoore mum wonaa aňande banndum !
Musidɓe tedduɓe, eɗen mbaaldi e mone mawɗo e leyɗeele men hannde, sabu waasde en waɗtoreede. En ngonaa feccooɓe, ko en fecceteeɓe.
Njogi-ɗen ɗamaawu oo mone firtortoo ko to laamɓe men, jannguɓe men e alɗuɓe men. Ko maa ɗee kaaƳe kaatane tati cukka no ňakaɓere, paamondira e waɗtorde iwdi mumen e nafoore mum e kala ko ngollata. Ɓamtaare men ko e ɗee kaaƳe kaatane foti fawaade, en mbaawaa yahde tawa ɗe tawtaani en e ummannde men ! Enen ɓesngu nguu ne koolo-ɗen ɓe, koolondiren e koye men, njogo-ɗen batu nder leňol, ngonen deƳƳa-golloo'en.
E duuɓi jawtuɗi ɗiya, eɗen ŋakkiranoo daňde terɗe tiiɗɗe e dawrugol, tee ko doosgal maantiniingal e ɓamtaare leňol, teeŋti e nder duunde Afrik. Kala nde leňol daňi fartaŋŋe jooɗaade e jappeere ina ɓeydana ɗum ko heewi. Ina addana ɗum huleede, hormeede e herseede e ittaneede geɗal, teeŋti noon kadi so waɗtii heen sirŋinaare seeɗa.
Ko e Makki SAL fulɓe ndaňi hooreejo kaaloowo pulaar, ɗuum ɓeydii no feewi ɓamtaare ngol e Ƴellitaare ɗemngal pulaar, hay so o daranaaki ngal e ko heertii, ngam jinngande ngal.
Eɗen njogii njoorto dawrugoliyankooɓe wayɓe no Hooreejo Kisal Senegaal, Dr. Mammadu DEM, jannguɗo ganndal renndo, pinal, faggudu dawrugol, Fuutanke, ɓiy Fuutanke, ma o rokku hakke potal ɗemɗe ngenndiije no haanirta nii, natta haaɗde e binndi, kono wona huunde tabitnde. Sabu ɓamtaare huuɓtidinnde, duumiinde waawaa aaɓnaade ɗoon ɗo neɗɗo tawnaani ɗemngal mum e nder jaɓɓal ɓamtaare ngal ummanii ngal. Hooreejo Mammadu DEM, ina humpitii ɓamtaare renndooji paamgol ceekgol aada, sabu ko e fannuuji ɗi o janngi ha o dursi, jeyaa.
Ko o Ƴellitiiɗo haa ko ɗoon waawi haaɗde e berogol diiwanuuji e kala ko Ƴellitta ɗumen e no Ƴellitortoo.
Ɗii fannuuji gannde, eɗen katojini no feewi e jogaade annduɓe e laamɓe Ƴellitiiɓe e majji, ngam safrande en naamndal ngenndiyankeewal ngal ( *La question nationale*)
Hankadi, yontii, kala nde eɗen piila, piilen gittanoowo en fotde men to bannge faggudu, tawde wonii neɗɗo waawaa wuurde moƳƳam tawa ňaamde e yarde timmunde tawaaka, tawnaaka; gaa gaa ɗuum, tawde kadi neɗɗo wonaa ɗuum tan woni nguura mum, ina wuuri kadi e pinal e sahrankaagu, tafiraangu, saňiraa ɗemngal mum, tee ɗuum, ko alaa e sago tawee, tawnee, ko ɗee geɗe njahdata nde neɗɗo hiɓindoo sato mum, birga, raaŋa ɓamtaare huuɓtidinnde, duumiinde.
Ngam sawru mbaggu nduu wayloo, ko alaa e sago njiilo-ɗen semmbeeji tuugnorɗi tiiɗɗi, ceertuɗi sifaaji, tawa eɗen ngardini ganndal e pellital, e kala sifaa njooɓaari nokkaandi e finaa-tawaa !
Pooye Pelle Pulaar kuɓɓii, hoto docotte ŋakku !
Rawaandu so wofaani, ŋuuraani, laaci mum yaɓɓee !
Ɗemngal ko daabaa pinal !
Ɗemngal wonaa sohre, saka soppee !
Ko ɗo Alla mballinto-ɗen to Arwannde e to Wattannde, yo O wallu en !
*Kuɗol* : Aamadu Tijjaani Siidi Bintu Shariif, winndiyanke, wiɗtiyanke, kebloowo heblooɓe
Tel : 77 575 52 98
E-mail : galosuka65@yahoo.com


text:
E kitaale 1995, 1999 e 2003 ko sukaaɓe Singapuur ngoni hoore kawgel winndere paatungel e hiisiwal. E kitaale cakkitiiɗe ɗee kadi, ko kayri woni hoore to bannge moƴƴude jaŋde hiisiwal e nder leyɗe OCDE.
Hol sirlu Singapuur ?
Sirlu Singapuur ko waɗde ko luulndii ko Muritani waɗata koo, ko ardinde jaŋde e ngoƴaaji leydi mum. Singapuur alaa ngaluuji tago, kono ina jogii baaba mum ngaluuji, woni aadee, woni ƴoƴre neɗɗo. Ko ɗuum Singapuur suɓii, so waɗtude doole mum e ƴellite ƴoƴre yimɓe mum. Ko ɗemɗe nay njanngetee e duɗe leydi ndii : Engele, Sinuwaa, Maleere e Tamuleere. Sukaaɓe naatirta toon jaŋde ko duuɓi tati. Neɗɗo fof ina foti janngude ko famɗi fof duuɓi 14. Tolnooji jaŋde ɗii ko tati : tolno gaggaaji, tono lesleso, e tolno hakkundeejo ; ɗii ngoni alaa e sago gooto fof waɗa ɗum en ɗii. Caggal ɗuum ina woodi tonooji ɗiɗi goɗɗi : “caggal jaŋde alaa e sago” e jaaɓi-haaɗtirde.
Singapuur lelnii feere (laawol) jaŋde hiisiwal yuumtunde, addannde sukaaɓe mum heedde yeeso e denndaangal kawgelaaji e ɓetooji winndereeji tuugneteeɗi. Juumtugol feere ndee addanii capanɗe leyɗe goɗɗe ƴeftitde nde e waɗtude huutoraade nde e ekkolaaji mum en walla jarribaande nde heen. Yeru to leydi Farayse, 120 000 almuudo ina kuutoree nde e nder ekkolaaji leslesi.
Peeje jannginirɗe hiisiwal to Faryse (ko e ɗiin jaŋde Muritani tuugii) ina ñeeñɗi haa ɓurti, hay jannginooɓe e koye mum ina kawra e caɗeele faccirde ɗi, tawi noon feere Singapuur ndee ina salii kuñagol winndannde tawi faamaaka. Ko nii Singapuurnaaɓe pirdi jaŋde : hiisiwal ko “ feere ƴellitirde, e ɓeydirde kattanɗe sukaaɓe to bannge waawde miijaade… Wonaa doosɗe ɗe sukaaɓe kuñoytoo hay so mawnii, sibu aɓe mbaawi yiytude ɗeen doosɗe e nder enternet… ko ɓuri himmude koo softinde gaanndi. Alaa e sago ɓe ekkoo miijaade e faamde no hakkille gollortee, ɓe ngoowaa dallinde ”. So en mbelaama tonngiren ɗum “ jaŋde hiisiwal ko ekkinde jiiɓtude gaggaaji ”.
Ɗumɗoo ina yahdi e miijo huunde e jannginooɓe, wiyooɓe wonde faayiida golle almuudo njiyotaako e ɗerewol ƴeewndo ngol tottitta ceerno mum ngol, kattanɗe almuudo e ñeeñal mum keddotoo ko e gunndol ɗo ƴeewndotoo jaabawuuji mum ɗii (ko anndiraa brouillon koo)…
Feere Singapuur ndee tuugii ko e daawe tati janngingol hiisiwal “ko woodi, ko eyɓinaa, e ko hakkilinaa“ (Concrète, image, et abstraite). Ɗum firti ko jaŋde hiisa foti ummoraade ko geɗe goodɗe feewde e ko hakkilinaa. Yeru, ndeen, e ekkolaaji, so sukaaɓe ina ekkinee limoore, ɓe tottetee ko lekkon (batonnets). Ko ɗuum ɓe ekkortoo limoore e ɓeydugol e ustugol e cowgol e peccugol (ko woodi, memotoo). So ummaama ɗoon, ɓe mbaɗta diide lekkon e alluuje (eyɓino). So ɗuum ɓennii ɓe mbaɗta winndirde ɗum lime (kakkilingol), yeru ɓe mbinnda 5+3=8.
Yeru jiiɓtugol gagga tuugingol e feere Singapuur
Aamadu yahii jehre soode kaɓirɗe udditirɗe ekkol. Jeeɗaɓe ɗiɗi (2/7) kaalis mo o nawnoo oo, o soodiri ɗum defte. Caggal ɗuum, o ƴetti joyaɓe nay (4/5) ko o heddoraa koo, o soodi comci. O soodiri feccere ko heddii koo kartaabal. O ƴeewtii poos makko o tawi omo heddoraa 543 ugiyya. No foti o nawnoo ?
Eɗen padi e jaabtawol mon. Ɓuri himmude ɗoo ko hollitde feere jiiɓtugol ɓurnde faamnaade, tawa hay sukaaɓe yahroore e hitaande nayaɓere jaŋde leslesre (e yeru) ina mbaawi faamde jiiɓtol ngol.
OCDE : Njuɓɓudi Gollondiral e Ɓamtaare to bannge Faggudu (L’Organisation de coopération et de développement économiques). E hitaande 2010 ngal rendinnoo ko 35 leydi e teemedde haralleeɓe jooɗiiɓe to Pari. Joɗnde njuɓɓudi ndii kadi woni ko Pari.
Sengapuur : Singapuur ko dowla gonɗo to Asii bannge fuɗnaange worgo. Dowla oo ɗeɓi wayde ko no wuro wooto nii (ko dental nduukon 63). Nokku oo, Alla e mum heewɗe leɗɗe, waɗti soowireede ko “wuro-sardiŋŋe”.
Bookara Aamadu Bah


text:
7
Fii no Maaliki-Siddiiqu Woniri Yottinoowo Sadaka
1 Ko *Maaliki-Siddiiqu on wonnoo lanɗo Salaam, e *yottinoowo sadaka ka Alla Jom Ɓural on. O yahi, o fottoyi e Ibraahiima fewndo ko on iwtata fooloygol lamɓe ɓen, kanko Maaliki-Siddiiqu o du'anii mo. 2 Ibraahiima jonni mo sappaɓun e ɗi fow. Ko adii kon taho, innde Maaliki-Siddiiqu nden no firi ‹lanɗo peewal›. E hoore ɗun kadi ko o lanɗo Salaam, e maanaa lanɗo ɓuttu. 3 Kono o alaa neene, o alaa baaba, o alaa iwdi, o alaa fuɗɗoode, o alaa kattudi ngurndan. O wa'i wa *Ɓiɗɗo Alla, o woni yottinoowo sadaka ka Alla haa poomaa.
4 Ndaaree ko haa honto o mawni, on mo Ibraahiima mawɗo on tigi jonni sappaɓun mun e nder ko o heɓoyi kon! 5 Sariya on toɗɗii e ɓiɓɓe *Lewi ɓen wonugol yottinooɓe sadaka ka Alla e ƴantooɓe sappaɓun e hoore ko jamaa *Isra'iila on heɓi kon fow, ɗun ko e ɓen ben-gootooɓe maɓɓe, fii kala ɓen ko ɓe jurriya Ibraahiima. 6 Kono Maaliki-Siddiiqu, mo tawdaaka e jurriya Lewi on, o hendike sappaɓun Ibraahiima on, e hoore ɗun, o du'anii on hendiiɗo fodaariiji ɗin. 7 E hin-le yeddotaako ko mawɗo on du'antoo tosooko on. 8 E hin-le, e telen-ma yottinooɓe sadaka ɓen ka bolondaa Lewi, ko maayayɓe woni hendaade sappaɓun ɗun, kono e telen-ma Maaliki-Siddiiqu kan, ko wuuruɗo woni ko hendii, wano seeditoraa non. 9 Ka raɓɓinɗinnde, Lewi, oo wonɗo hendaade sappaɓun ɗun, o yoɓiino ko makko kon rewrude e Ibraahiima. 10 Ko fii hari himo ka keeci ben makko wa fewndo ko Maaliki-Siddiiqu yahi fottugol e Ibraahiima.
Fii no Almasiihu on Woniri wa Maaliki-Siddiiqu
11 Ko rewrude e yottinooɓe sadaka ka gorol Lewi ɓen jamaa Isra'iila on hendornoo Sariya on. E hin-le, si tawno golle ɓen yottinooɓe sadaka ko timmunooɗe, harayno ko fii honɗun haanannoo waɗugol yottinoowo goo wano Maaliki-Siddiiqu non, hara hinaa wano *Haaruuna non? 12 Ko fii si aada wonugol yottinooɓe sadaka ɓen waylike, haray no haani kadi ka Sariya on waylee. 13 Ko fii on mo ɗii piiji wowli fii mun on, ko jeyaaɗo e bolondaa goo mo hay gooto toɗɗaaka e mun fii golle *layyorde nden. 14 E hoore ɗun, wano andirɗen non tigi, Joomi men on ko feeɲuɗo e bolondaa *Yahuuda on. E telen-ma wonugol yottinooɓe sadaka, Muusaa wowlaali few fii on bolondaa.
15 Ɗunɗoo kadi no ɓuri ɓanginde si yottinoowo sadaka goo feeɲirii wa Maaliki-Siddiiqu, 16 wontuɗo yottinoowo sadaka, hara hinaa tippude e Sariya yuɓɓondirɗo e gorol lannoowol, kono ko tippude e doole ngurndan ɗan lannataa ɗan. 17 Ɓay no seeditaa wonde:
«Ko a yottinoowo sadaka ka Alla haa poomaa,
wano Maaliki-Siddiiqu non.»s 7.17 Zab. 110.4
18 Awa, ko yamiraa ɓaawo ɗoo kon ittaama, sabu lo'ere mun nden e mehiɗugol mun ngol, 19 ko fii Sariya on waawaali timminde huunde. Kono en addanaama tama'u ɓurɗo moƴƴude mo ɓadoren Alla.
20 Ɗun non waɗaaka e ɓaawo woondoore. Ɓeya non kaɲun wontii yottinooɓe sadaka ka Alla e ɓaawo woondoore, 21 kono kanko Iisaa o wontirno ɗun woondoore, ɓay Alla daalanno mo ɗunɗoo:
«Mi woondii, mi firtataa,
ko a yottinoowo sadaka ka Alla haa poomaa.»t 7.21 Zab. 110.4
22 Ko ɗun waɗi si Iisaa wonii holnuɗo *ahadi ɓurndi hittude ndin. 23 E hoore ɗun, hari ɓen yottinooɓe sadaka no woodunoo buy, ko fii hari mayde nden no haɗi ɓe duumagol e golle maɓɓe ɗen. 24 Kono Iisaa kaɲun, ɓay tawii himo wuuri haa poomaa, golle makko yottingol sadaka ɗen lannataa. 25 Ko ɗun waɗi kadi, himo waawi dandude few ɓen wonɓe ɓadorde Alla sabu makko kanko Iisaa, ɓay himo wuuri haa poomaa fii fattanagol ɓe.
26 Ko wano on yottinoowo mawɗo sadaka tigi haanannoo en, hara ko *seniiɗo, mo bonnaali, mo aldaa e junuubu, seeduɗo e junuubanke'en, e ɓurɗo kammuuli ɗin ɓanteede, 27 mo hatonjinaa e ittugol sadakaaji wano yottinooɓe mawɓe ɓen ittirta ɲande woo sadakaaji fii junuubaaji maɓɓe ɗin, kamɓe tigi taho, e ɗi jamaa on ɗin kadi. Iisaa waɗii ɗun nde wootere ko yoni fii saa'iiji ɗin fow, e nder ko o itti hoore makko sadaka kon. 28 Sariya on kaɲun, ɓe toɗɗotoo ɓen fii wonugol yottinooɓe sadaka mawɓe ko yimɓe lo'uɓe, kono daalol woondoore nden ɓawto Sariya on toɗɗike Ɓiɗɗo on, on wonɗo Timminaaɗo haa poomaa.


text:
deftere quraan jangaande nde jangoowa ahmad nouaynii
kartal renda
tiitoonde: deftere quraan jangaande nde jangoowa ahmad nouaynii
huunde rabbinaande: deftere quraan jangaande nde jangoowa ahmad nouaynii [Mp3 128 Kb].
anda wawindoum jippinde e portablema e xaralaaji kesindi
anda wawindoum jippinde e portablema e xaralaaji kesindi
taariika naatnugol: 2014-06-16
naatirde sowaande: http://IslamHouse.com/658549
Cette carte est également disponible en traduction: arabi - engele naajo - kurdi naajo - fietnam naajo - siin naajo - frans naajo - bangali naajo - urdi - tayland naajo - espan naajo - uzbeki naajo - turki naajo - bosni naajo - faarisi - malyalam - kore naajo - riss naajo - telugu - albani naajo - almani naajo - eguri naajo - holand naajo - daajaki naajo - indo naajo - filipiin naajo - endenosi naajo - japon naajo - portigalnaajo - nipali - tamili naajo - serbian - yoroba - sawahili naajo - soomali naajo - bambara - Sonnki - Matey - akaani


text:
Muritani e Dental Orop ndartiniino ñalnde alarba 12 mars, yeewtere ngonnoo e mum, faytunde e awo wonande daawal 2008-2012 : ɓe ndoŋkii nanondirde. Pottital ngal waɗnoo ko ɗo e Nuwaasoot. Ñalnde ndeen, e tonngoode 50, e winndannde «ko tikkere gundo waɗata ñewre?»
en kollitiino wonde laaɗe Españool en gawatnooɗe liɗɗi biyeteeɗi “sefaalopod“ kaytii gila 28 desammbar 2008. En kollitiino duuɓi ɓennuɗi ɗi, ɓe ngawratnoo ko no ɓe mbeldaa e ko ɓe mbelaa, gila e liɗɗi mawɗi haa e morño-morñooje.
E nder nanondiral ɓooyngal ngal, ko ina tolnoo e 200 laaɗe awo (batooje) Oropnaaje, tawi ko ɓuri heewde heen ko Espaañ jeyi, ina njamiranoo awde e diƴƴe Muritani eddaaji liɗɗi keewɗi. Kamɓe ne ɓe totta Muritani 108 miliyoŋ Oroo, (fotde 40 miliyaar Ugiyya). Huunde e luural hannde ngal yowitii ko e tiwaande awo (dumunna fooftere, mbele liɗɗi ina mbilta) kam e keeweendi batooje awo ɗe. Laamu Muritani ina farlini hitaande kala tiwaande (dartingol awo) e lebbi settaambar e oktoobar, mbele liɗɗi ina ndaña wiltude, jooni Muritani yiɗi ko tiwaande nde ɓeydee, waɗtee lebbi nay, e daawe ɗiɗi (settammbar-oktoobar e abriil-mee). Oropnaaɓe ɓe ko salinooɓe ɗum. Orop na yiɗi kadi huutoraade laaɗe mawɗe no feewi; Muritani noon jaɓaani ɗum kadi, sibu ɗum boomat liɗɗi men fof.
Ɗo yahanoo artaa fof Muritani e UE nanondirii ñalnde alkamiisa 13 mars. Caggal nde lappol Oropnaaɓe hooti, janngo mum tan ɓe nodditi Muritaninaaɓe, ɓe mbiyi ɗum en ɓe njaɓii sarɗiiji mum en. Muritani yamiri yo Ammbasadeer mum to Bruƴelles siifondir e maɓɓe nanondiral ngal. Dumunna nanondiral ngal ko duuɓi 4 (2008-2012). Ngalɗoo nanondiral noon heɓaa ko caggal termotermo muusɗo, kam e coppule keewɗe. Ɗum woni ko jaagorgal Muritani Awo, hono Asan Sumaare haali e tele Muritani ñalnde alkamiisa 13 mars kikiiɗe : “min nandondirii e geɗe kisnooje nafooje Muritani e UE”. O wiyi wonde ko laaɗe Orop njamiranoo awde ko maa usto noo feewi, laaɗe ɗe e koye mum en kadi maa usto. Ustagol ko nanngetenoo ko, e kuuɓal, maa won 41% (seeɗa ŋakki feccere). 42 laana, e laaɗe 135 oropnaaje gawatnooɗe e diƴƴe men ɗe ustaama, ko 93 laana tan yamiraa awde e diƴƴe men.
To bannge ngalu, ma ɓe mbersu Muritani hedde 76 miliyoŋ Oroo hitaande kala, so ɓe ngawii, so ɓe ngawaani; ɗum jiidaa e ko laaɗe ɗe njoɓata so tawii ngarii awde (kañje 93 ɗe fof so ɗe ngawdii, maa ɗum yettoyo e 15 miliyoŋ oroo). Fof maa tolno 91 miliyoŋ oroo (fotde 34 miliyaar ugiyya hitaande kala). Ɗum jiidaa e ko kisnaten e ngalu men diƴƴe, sibu UE jaɓii tiwaaɗe ɗiɗi ɗe (poofte awo ɗiɗi ɗe), tiwaande heen fof lebbi ɗiɗi. Woni ɓe ngawata e hitaande tan ko lebbi 8. Ɗum ne so hiisaama ko ngalu keewngu wonande leydi ndi.
Bookara A. Bah


text:
En ngadiino e daartol haa haa ɗoo : “E wiyde winndiyaŋke oo, Annabi Sooyib noddi denndaangal juulɓe wonɓe ɗoon e nder Mudeyyana yo ngar tawtoree dewgal ngal. Ndeen yimɓe ɓee ngarii, ɓe kumi hakkunde Annabi Muusaa e ɓiyi Annabi Sooyib debbo oo. Nde yahi haa mudda mo ɓe kaaldunoo oo yonti, Annabi Muusaa heblii ngam ruttaade to umminoo.” Jooni njokken …
Annabi Sooyib wiyi mo : luɓam sawru nduu. Annabi Muusaa totti mo sawru nduu. O wiyi Annabi Muusaa : ƴettu sawru woɗndu, Annabi Muusaa ƴetti sawru wonndu. Ndu o ƴettunoo addan nduu arti e nder junngo makko. Annabi Sooyib wiyi mo kadi, ƴettu sawru woɗndu, o ƴetti sawru wonndu, ndu adan nduu kadi arti e nder junngo makko. Annabi Sooyib waɗdi noon e Annabi Muusaa cili keewɗi, kala nde Annabi Muusaa mo (jkw) ƴetti sawru, ko sawru woɗeeru nduu tan artata e junngo makko. Nde tawnoo cabbi ɗii ina keewnoo e nder suudu nduu. Caggal ɗuum Annabi Sooyib wiyi mo : eehey maa Muusaa, ƴettu nduun ɗoon sawru ndu njogi-ɗaa etee ndeenaa ndu no feewi, ngam ndu ummii ko e leɗɗe Aljannaaji ɗe Alla feewniratnoo Aadama (JKM). So ɗum ɓennii mbiɗo wasiyoo maa nde ndeentoto-ɗaa yimɓe Modeyyana en, ngam ko ɓe haasideeji am no feewi, so ko tawii a reenaaki, eɓe mbaawi jamminde ma e nokku mo alaa ndiyam ngam haa ɓeydo-ɗaa tampude e lorlude, nganndaa ɗuum. Caggal ɗuum, Annabi Muusaa fayi e yaltude ina yaltida e ndammiri Annabi Sooyib ina wondoya e mayri caggal nokku oo, laatiima oon tuma, ndammiri Annabi Sooyib ɗii ko teemedde nay dammuwol, nde Annabi Muusaa yaltidi e majjii tawaa ɗi njeñi haa ɗi timmi capanɗe nay ujunere dammuwol. Caggal ɗuum Annabi Muusa mo (jkw), ɗannodii-ma e jawdi Annabi Sooyib. O woni toon haa ko Alla haaji, e nder ɗuum, aynaaɓe ɓe o tawnoo e woyndu ɓee so jarnugol yontii, ko ma o ɗacca haa ɓeen ngayna yarnude nde o fuɗɗoo jolnude ndammiri makko, o yarna ɗum en. O woni toon ko juuti, o artirani Annabi Sooyib ndammiri ɗii. Ndeen o artii, Annabi Sooyib yiyi ndammiri ɗii no mbayi heewde, ɗum nanngi ɗum kaawise sanne. O ƴeewi o anndi o waawaa yoɓde Annabi Muusaa mo (jkw) e golle moƴƴe ɗe golli ɗee, kanko fof e wonde esum Annabi Muusaa mo (jkw), o wiyi ɗum : ko nih mbaɗaten : e nder ndeeɗoo hitaande jeenaɓiire kala ko jawdi ndii jibini e gorol ko aan jeyi ɗuum, e hitaande sappoɓiire kala ko ndammiri ɗii njibini e dewol ko aan kadi jeyi. Annabi Muusaa salaaki ɗuum, ɓe njokki liggodaade e dow ɗuum haa ko ɓe kaaldunoo ko yonti, Annabi Muusaa artiri ndammiri ɗii laawol ɗiɗmol, tawi o faggitiima heen no moƴƴi. O haalani Annabi Sooyib wonde o yiɗii hootde hankadi to Misra.
Jaltugol Annabi Muusaa leydi Modeyyana
Ndeen Annabi Muusaa fellitii hootde to Misra o haalani ɗum Annabi Sooyib, Annabi Sooyib woyi, wiyi mo : eehey maa Muusaa, aan no mbaaɗaa nafde min nih fof, hol no njaltirtaa min, njaltidaa e ɓiyam dewbo kootaa, etee aɗa anndi mi naywii, gite am nattii yiyde no feewi, añɓ-am ina ɓeydii yaha heewde, fawii heen kadi, mi alaa gaynaako mo ina reenana mi ndammiri am ndii ? Annabi Muusaa wiyi mo : waɗi noon ko mi ɓooyii gaa no feewi etee mi yeewnii neene am e bandi am dewbo e mawni am gorko, mbiɗo woppi ɗum en e nder leydi Firaawna. Annabi Sooyib wiyi : miin kam, mbiɗo añi haɗde ma yahde to yumma maa, ko waawi wonde fof kam, ooɗoo galle, ko galle maa, yo Alla reen en, o daɗnda en. So ɗum ɓennii hono ɓiɗɗo dewbo oo, wonan ɗum newiiɗo, njehee, yo Alla reen on.
Annabi Muusaa yahdi e debbo mum e ɓiyum e jawdi mum e ɓe tiindii to leydi Misra. Ndeen ɓe njahii haa ɓe ɓadtiima nokku ina wiyee “nadde ɗuwaa” sara Ɗuuri, tawi hiirii, henndu mawndu wutti, maɓɓii e maɓɓe, toɓo mawngo toɓi e dow maɓɓe wonndude e jaangol ɓurtungol. Annabi Muusaa jippini ɓesngu mum e nokku oo, darnani ɓe tilliisa e dow fonngo nadde ɗuwaa ndee. Laatiima jom suudu makko ndeen ko cowiiɗo, o woni e moosde kanko dewbo oo, firti ko o hulaani caɗeele ɗee. Annabi Muusaa yalti ƴeewoyi leɗɗe, o dañi leɗɗe, o yaltini taasannde makko, o kosti, o kosti ɗum hay feetere o yiyaani, o joɗƴini ɗum. O yalti kayma oo laawol goɗngol e weemo weemo, ɗum ko ngam yiɗde mo jeyngol o dañaani kadi, haa o haaɓii, o ndaari yeeso makko to woɗɗi haa o yiyi jeynge ina lewña, o fayi toon e konngol Alla toowɗo oo : “ndeen o arii ɗoon, haa noddaandu noddi mo ummoraade e dow ŋoral nadde ɗuwaa ndee, bannge ñaamo e nder nantinirgel barkinngel ummoraade e lekki” simoore daarti, kaawise : 30 Ndeke ɗum ummorii ko sara lekki kono laataaki ko ɗum jeynge, kono ko ɗum fooyre (annoore), o yettii ɗoon tan, o noddaa e konngol Alla “eehey maa Muusaa, miin, ko mi joome. Ɓoortu paɗe maa ɗee, ngon-ɗaa ko e nadde hormorde ɗuwaa, miin mi suɓi-maa-ma heɗto ko lonnginaa” e haala Alla toowo o kadi : “hol ko woni e ñaamo maa ngoo ? o wiyi woni heen ko sawru am mbiɗo tuggoroo ɗum, mbiɗo soggira ɗum ndammiri am, ina woodani mi heen kadi paandaale goɗɗe” simoore ɗaaha, kaawise : (11—18) E sawru nduu, omo liggi heen comci makko, omo darna ɗum o fawa heen huunde ngam dañde ɓuuɓiri, so o mo haɓa e barooɗe o dartoroo ɗum. Omo ligga heen njoɓaari makko. Alla wiyi mo “eehey maa Muusaa weddo ko njogi-ɗaa koo. O weddii ɗum, ndekete yoo ko ɗum laadoori ina yaha” simoore ɗaaha, kaawise : 19. Nde o yiyi ɗum ina laada o ɗesi hulde haa o fuɗɗii dogde, joomiraaɗo wiyi mo “mbiɗo jogii mo ina yuɓɓina tawa leeptataa”. Jibiriil (JKM), wiyi mo : “aan Muusaa aɗa doga ko ummorii e joome ena haalda e maa”, Muusaa arti e nokku mum, etee laadoori ndii ina woni no wonirnoo, Joomiraaɗo wiyi mo “Muusaa jaggu ɗum hoto hul” simoore ɗaaha, kaawisea 20. O ƴetti juuɗe makko o naatni ɗum e nder gaŋuuji makko ngam reentaade hoto ɗum ŋatde mo, o rewni junngo makko les goddol mboddi ndii, o teeɓtii heen tan, ɗum wonti sawru. E haala Alla toowɗo oo, nder ɓuraana tedduɗo oo, “So Alla sakkitiino ɗum yo ŋate, wonaa gaŋuuji maa ɗii mbaawi wallude ma” Alla wiyi mo kadi “eehey maa, waɗ junngo e les senngo maa yalta heen ɓocoonde nde aldaa e bone” simoore ɗaaha, kaawise 22. O foocci junngo makko les naafki, ɓooccoonde yalti ko aldaa e mboros. Alla wiyi mo “aan Muusaa mi tottii ma ɓataake am, mi neliima, mi neliima e maccuɓe am ummiiɗo e maccuɓe am jaɓɓuɗo ɓure am, ina innitoroo innde am, o wonti maccuɗo goɗɗo ko wonaa miin”. Annabi Muusaa wiyi e haala Alla toowɗo oo “joomi am laɓɓinan am ɓernde am newnanaa mi fiyakuuji am ndagtinanaa mi fiɓnde am umoraade e ɗemngal am ngoongɗininaa-mi konnguɗi am, mbaɗanaa-mi jaagorgal ummoraade e kooreeji am, tawa ko Haaruuna mawni am.” simoore ɗaaha, kaawise : (25—30) Alla toowɗo o wiyi : “eehey maa Muusaa, a hokkaama ko naamndi-ɗaa”. simoore ɗaaha, kaawise :36
Wiyaama nde ɓiyi Annabi Sooyib oo nde saɗtiraa ŋatiwere, denndaagnal ko hoɗɓe ɗoon e nadde ɗuwaa ndee e jinneeji nanii ɗum, etee ɗi ndentii e dow ɗuum, ɗi kuɓɓani mo jeyngol, ɗi ɓadtii mo haa o jibini, nde ɗi puɗɗi woɗɗitaade mo. Caggal ɗumɗoon, Annabi Muusaa arti ina weltii, o yetti Alla no feewi.
Ine jokki
Jibriil Muusaa Joop


text:
Afriknaajo so finii subaka, adotoo ko ňifde pindinirgel mum peewnangel leydi SHIIN, yalta e darapuuji mum caňaaɗi leydi ENNDO, ňaantoo comci mum caňaaɗi BANNGALAADESH.
O ɓoornoo paɗe ɗataaɗe ITALI, yara kamatine ɓiɓɓe leɗɗe gummiiɗe ESPAAŇ, waɗa kosam ɓiraɗam, moƳƳinaaɗam leydi FARAYSE, e nder kaas mum kafe demaaɗe BERESIL.
O jola e oto makko liggaaɗo leydi JAPOŊ walla leydi ALMAAŇ, o tiindanoo yeeyirde esaas wiyeteende TOTAL, limteteende e gollorɗe leydi FARAYSE gonɗe e nder leydi makko , o loowa werlaa makko kuɓɓirɗam haa heewa, o Ƴetta telefoŋ makko peewnaaɗo leydi KORE, walla portaabal Samsung ňeeňɗinaangal leydi TAYWAAN walla aayfoon ummiiɗo AMERIK, o yoɓira ORAAS MONEY, gollorde leydi FARAYSE, jooɗiinde ina golla e leydi makko.
So midi yonii, o yalta biro makko, omo karwitii ha o yoori kos, e nder nguleeki caɗtuki, tawa ko westeeji moƳƳinaaɗi e gollorɗe Orop o ɓoornii.
So ɗuum ɓennii, O tawoya sehil makko e ňaamirde yooɗnaande haa wayi no jam, ɓe ňaamda ndefuuji tuubakooɓe, caggal bottaari, o wutta sigiret giwɗo leydi AMERIK, o siiɓoo njaram irlanndeejam.
O hama, o ficca maaro KAMMBODJI, o yara konnjam Piyeer KASTEL, peewneteeɗam leydi FARAYSE, so o hootii galle, o uddita tele makko, o yeeɓa kawgel fuku-koyngel hakkunde Barsa e Royaal, e nder kanaal sat, mo leydi FARAYSE, tawa so en kiisiima, dendaangal kaalis mo o yaltini oo fof, alaa heen hay tanka gooto, keddiiɗo e juuɗe Afriknaajo; kaalis fof, hooti ko e hakkunde Oropnaaɓe, Asiinaaɓe e Ameriknaaɓe ?!
Caggal ɗuum, nde tottu-ɗen kal men fof woɗɓe, njooɗo-ɗen eɗen njeewta hakkunde men, eɗen ndokkondira miijooji e hol ko haɗi Afrik ɓamtaade ? Hol ko haɗi golle e kaalis woodde e leyɗeele men ? Hol ko duunde haɗi Afrik ndee yahrude yeeso ?!
Tuugaade e oo ɗoo sifaa, ngonen noon e wiyde caɗeele men, ko woɗɓe pawi ɗumen e dow men ?!….
BANNDAM EN, PINEN, KOONI PINEN, ALLA WEETII – ENEN AFRIKNAAƁE, WAYLAARE MEN FOTI FUƊƊORAADE KO E JUUƊE MEN, WONAA E JUUƊE GOƊƊO WALLA WOƊƁE !!
*Yoo jam Alla e kisal e ngaynaaka Mum ngon e men !*
*Jippinɗo* : Pr. Abuu SIH
*Firo e sawtowol* : Aamadu Tijjaani KAN.


text:
nɗangal mo rewaani laawol
Saakitaama ñannde : Hesɗintinaama ñannde :
Yewtere men hande fayi ko e batte ɗannogol sukaaɓe Afrique e laaɓi kaɗeteedi ɗi. Jeewtidiiɗo men woni Hamadou Siraadio Boiro. O suka jeyaaɗo Kolda etinooma ɗannade. ɗen noon o rewi e ɗii laaɓi kadateedi ngam yaade Europe, kono o yettaaki. O arii e yewtere Ko Mbiiɗon ngam haalande hettiiɓe yewtere nde holko wuurtimo e rewde ndiyam walle leydi ndi ngam faade Europe. O jangtiima kadi cadeele muusɗi ɗi o tawi e ɗiin laaɓi. Cagal Siradio men kedo kadi erango Hamet Sakho suko dariiɗo mbela haɓaade ɗangal mo rewaani laawol. Thomas Tine oomo gandal mum yaari e hakkilantaagal kadi maa haalan min holi no min poti jaaɓɓade be sukaaɓe ummiibe e ɗii cadeele haa mbaasa faayde.


text:
So eɗen teskii, hitaande 2020 ndee beeli njowii ko e losko ngo goomu Suudu sarɗi Moritani umminnoo feewde e jiilgol laamu Abdul Ajiiju ko ina tolnoo e duuɓi sappo. Ngoon losko joofiino caggal nde yimɓe heewɓe noddaa heen, gila e gollidiiɓe makko (ardinooɓe ministuruuji haa e ministuruuji e koye mumen, ardinaaɓe sosiyeteeji laamu, direkteeruuji hay teelɗuɓe tawi ko julaaɓe mawɓe liggondirtunooɓe e laamu ekn…). Caggal ɗuum, doosiyeeji ɗii ɓenninaa polis kalfinaaɗo faggudu, kañum ne wiɗti heen ko fotnoo wiɗtude, fawi e joofnirde tuumamuya mum e hoore Abdul Ajiiju wondude e fotde 13 neɗɗo, heddiiɓe ɓe ɗaccitaa. Ko fuɗɗaa yiyteede haa laamu fawi heen junngo e nder baŋkeeji, galleeji mahaaɗi, otooji ina tolnoyoo e capanɗe nay e go’o (41) miliyaar ugiyya keso oo tawi ko e nder leydi hee tan. Ko sornoyaa caggal leydi loskaaka tawo, sabu ina joortaa e ko aadoraa, dirtinooɓe jawdi laamu ina keewi huutoraade bankeeji caggal leydi, ina hulaa nii yo a taw wonaa ɗum ɓuri heewde e ko yiytaa e nder leydi hee. Ɗum firti ko yiytaa ɗoo koo ko « ruso tan eggudu suwaa », kono ko huunde waawnde rokkude ñaawooɓe dalillaaji no puɗɗorii ñaawooje mum en. E oo sahaa, haala kaa yettiima « ñaawoowo cunnotooɗo » (juge d’instruction), potɗo kañum ne waɗde losko mum ngam teeŋtinde losko polis ngoo walla wiicoo ɗum ladde.
E oo sahaa, ñaawoowo oo felliti, tawde gaynaani losko mum tawo ko, waɗde tuumaaɓe ɓee he les « ndeenka ñaawirɗe » ko anndiraa « sous contrôle judiciaire » ɗum kam firti ko joomum en cuwaa seertude e sariya tawo ; Ñaawoowo ina waawnoo nawde ɓe kasoo (haa nde joofni losko mum kala), huunde ko rewaani laawol, kono ko e aadaaji laamuuji Maawiya e Abdul Ajiiju wonnoo, walla noon waɗa ɓe he ndeenka ñaawirɗe, tawde joomum en ɗaminaaka ina kebori majjirde sariya. Ngam hormaade hakke aadee, tuumaaɗo fotaani waɗeede e kasoo tawde kay ñaawirɗe cuwaa tabitinde e dow daande mum wonde tawraama ko tuumaa koo. Ma a taw ko en naatɓe e daawal kesal e Moritani ɗo hakke tuumaaɗo hormaa.
Ko hesɗi hannde ko Abdul Ajiiju wiyde ina haala ko salinoo gila haala kaa fuɗɗii, e wiyde awokaaji makko « maa wood ko o saakti, etee ɗuum maa fuccit leydi ndii », ɗum ko kesum ! Nde wonde Abdul Ajiiju faamii wonde huunde ndee ari ko e wontude goonga, lammba kaa ari ko e hurmude, ko ɗum waɗi ma a taw awokaaji makko sakkitde mo nde o huutortoo feere wonde ko wonaa muumɗude tan, tawde kadi wonii tuumdaaɓe e makko ɓee fof, yoga e mum en kolliti ko « bonannɗe ɗe mbaɗi ɗee fof ko dow yamiroore makko ». Njoɗtori-ɗen ko A.A. ko loowɗo laawol kesol, yiɗde hulɓinde ñaawooɓe ɓee, seedeeji ballitɗi tuumamuya makko oo, mawɗo leydi ndii e hoore mum… ( so en etiima faamde miijo makko ko wiyde « ko mbaɗnoo-mi fof enen mbaɗdunoo » ɗum noon, « ko wari haako fof maayda heen » !
Haala dirtingol jawdi Dowla e laamagol A.A. arii hankati haa e laabi celi, maa wonii gubbaali A.A. hulɓinii won e « yimɓe », doosiyee oo joñee, walla noon ɗum rewee haa wooda « hurtoyiiɓe ». Ko ɓuri tiiɗde koo tan, ko yo leydi Moritani heɓtu jawdi mum !
Maamuudu H. JOOB


text:
gollirde daraniinde wayilitinde ɓiɓɓe leɗɗe waɗa ɗum njaram e ley leydi Mali
Saakitaama ñannde : Hesɗintinaama ñannde :
Juppuɗo yontere men hannde wiyete ko Muusa SANKARE. Yo suka baaroowo e duuɓi capantati e joy, omo jeyaa Sookura serkel Bankas e ley laamu Mootti. Ana ɓuri duuɓi nayi ko mo udditi gollirde daraniinde wayilitinde ɓiɓɓe leɗɗe waɗa ɗum njaram. Yimɓe noogay e nayon ngollata ton e ɓen rewɓe sappo e jeeɗiɗi ana hen.Hannden njaram maɓɓe ɗan na sotte e nokkuuje ɗee fuu e ley leydi Mali ndi.